***Nelja põllumajandussektori põhivaldkonna – piimasektor, teraviljasektor, lihasektor ja aiandussektor – ja nendega seotud töötleva tööstuse arengukava aastateks 2020–2030***

Arengukava „Eesti põllumajandus ja toit 2030“

4. juuni 2020

Eesti Põllumajandus-Kaubanduskoda

Sisukord

[Sissejuhatus 1](#_Toc39074269)

[Arengukava üldosa 1](#_Toc39074270)

[Põllumajanduse ja toidutööstuse praegune olukord 1](#_Toc39074271)

[Põllumajanduse ja toidutööstuse trendid aastatel 2020-2030 2](#_Toc39074272)

[SWOT analüüs 7](#_Toc39074273)

[Arenguvõimalused 7](#_Toc39074274)

[Parendusvaldkonnad 8](#_Toc39074275)

[Visioon 9](#_Toc39074276)

[Eesmärk 9](#_Toc39074277)

[Valdkondade-ülesed probleemid, väljakutsed ja osapooled 10](#_Toc39074278)

[Piimandussektori arengukava aastaks 2030 13](#_Toc39074279)

[Olukorra kirjeldus 13](#_Toc39074280)

[Visioon 19](#_Toc39074281)

[Eesmärk 19](#_Toc39074282)

[SWOT analüüs 20](#_Toc39074283)

[Eesmärgid ja tegevused 21](#_Toc39074284)

[Teraviljasektori arengukava aastaks 2030 25](#_Toc39074285)

[Olukorra kirjeldus 25](#_Toc39074286)

[Visioon 31](#_Toc39074287)

[Eesmärk 31](#_Toc39074288)

[SWOT analüüs 31](#_Toc39074289)

[Eesmärgid ja tegevused 32](#_Toc39074290)

[Lihasektori arengukava aastaks 2030 37](#_Toc39074291)

[Olukorra kirjeldus 37](#_Toc39074292)

[Visioon 43](#_Toc39074293)

[Eesmärk 43](#_Toc39074294)

[SWOT analüüs 43](#_Toc39074295)

[Eesmärgid ja tegevused 44](#_Toc39074296)

[Aiandussektori arengukava aastaks 2030 49](#_Toc39074297)

[Olukorra kirjeldus 49](#_Toc39074298)

[Visioon 55](#_Toc39074299)

[Eesmärk 55](#_Toc39074300)

[SWOT analüüs 55](#_Toc39074301)

[Eesmärgid ja mõõdikud 56](#_Toc39074302)

***Nelja põllumajandussektori põhivaldkonna – piimasektor, teraviljasektor, lihasektor ja aiandussektor – ja nendega seotud töötleva tööstuse arengukava aastateks 2020–2030***

 ***„Eesti põllumajandus ja toit 2030“***

# Sissejuhatus

Nelja põllumajandussektori põhivaldkonna arengukava koostamise algimpulsiks oli Põllumajanduse ja kalanduse valdkonna arengukava (PõKa) 2030 koostamine, mis nägi ette, et riigi valdkondlikku arengukava täiendavad erasektori algatusel valminud arengukavad. See on Eesti senise praktikaga võrreldes uudne ja järgimisväärne lähenemine. Teisalt oli palju seniseid valdkondlikke arengukavasid aegumas ja vajasid värskendust.

Käesolev nelja põllumajandussektori põhivaldkonna (piim, liha, teravili ja aiandus) arengukava valmis Eesti Põllumajandus-Kaubanduskoja (EPKK) algatusel ja Eesti Maaülikooli (EMÜ) majandus- ja sotsiaalinstituudi töörühma abiga. Arengukava koostamise aluseks on olukorra kaardistus, mis tugineb nii statistilistele andmetele kui EPKK piima-, liha- ja teravilja­toimkondade ning Aiandusliidu esindajatega läbi viidud rühma­arutelude käigus kaardistatud iga põhivaldkonna tugevustele, nõrkustele, võimalustele ja ohtudele. Ka iga põhivaldkonna visioon, eesmärk ning tegevused sõnastati valdkonna esindajatega toimunud rühmaarutelude tulemusena.

Arengukava koostades ilmnes, et paljud väljakutsed, mis põllumajandussektori ees seisavad, on valdkondade ülesed. Need koondati arengukava üldosasse, mille koostamisse kaasati kõikide põllumajandussektori põhivaldkondade esindajad. Seega saab öelda, et käesolev arengukava valmis erasektori algatusel ja vedamisel ning annab edasi sektori esindajate visiooni Eesti põllumajandussektori nelja põhivaldkonna arengust aastani 2030, seab mõõdetavad eesmärgid ning visandab tegevused, mille abil sektori ja riigi koostöös seatud eesmärkideni jõuda.

Käesoleva arengukava koostamisel on silmas peetud ka PõKa 2030 eesmärke ja tegevussuundi ning tegevuskavas on välja toodud kahe arengukava omavahelised seosed. Arengukava on muuhulgas aluseks sektori ettevõtete esindamisel riigi strateegiliste ja rakenduslike dokumentide ning kavade koostamisel. Iga valdkonna kohta koostatakse aastased tegevuskavad, mille elluviimist koordi­neerib EPKK eelkõige oma toimkondade kaudu. Arengukava eesmärke ja tegevusi on kavas ajakohastada kahe aasta tagant.

Arengukava koostamist toetas Maaeluministeerium. Suur tänu kõikidele, kes on andnud väärtusliku panuse arengukava valmimisse!

Arengukava leiab EPKK kodulehelt aadressil [www.epkk.ee/ept2030](http://www.epkk.ee/ept2030)

Küsimuste ja ettepanekutega palume pöörduda EPKK poole: tel 600 9349, e-post: info@epkk.ee

# Arengukava üldosa

## Põllumajanduse ja toidutööstuse praegune olukord

Eelmisel sajandil oli toidutootmine kogu maailmas pakkumisekeskne ja põhieesmärgiks oli toiduga kindlustatus. Tänaseks on toimunud muutus nõudlusekesksele toidutootmisele, kus ettevõtjad peavad väga kiiresti mõistma ja täitma tarbijate vajadusi, sh neid, mis on seotud ühiskondlike hüvedega laiemalt. Eesti põllumajandus- ja toidusektor on strateegiliselt tähtis igapäevase toidujulgeoleku tagamisel. Eesti põllumajandusmaa ja mets on oluline ressurss, mille kasutamine annab riigile võimaluse biomajanduse arendamiseks, majanduskasvu soodustamiseks, riigieelarve tulude suurendamiseks, ekspordi kasvatamiseks ja töökohtade kindlustamiseks maapiir­konnas.

Põllumajandus annab umbes 1-2% Eestis loodud lisandväärtusest ning selles valdkonnas töötab 2% hõivatutest. Toidutööstuses töötab samuti umbes 2% hõivatutest ja see annab 2% lisandväärtusest. Põllumajanduse kogutoodangu väärtusest on suurim osatähtsus piimal (28%) ja teraviljal, kaunviljal ja õliseemnel (24%). Veised, sead, lambad ja kitsed ning linnud annavad 21%; kartul, puu- ja köögivili, lillekasvatus ja puukoolid 8% põllumajanduse kogutoodangust. Toidutööstus annab 13% töötleva tööstuse lisandväärtusest ning suurima osa toodangust annavad piima- ja lihatööstus (vastavalt 24% ja 19%). Eesti põllumajandus ja toidutööstus on ekspordikesksed tegevusalad, andes umbes 8% Eesti kaupade koguekspordist. Euroopa Liiduga liitumisest alates on eksport pidevalt suurenenud, samas on väliskaubanduse puudujääk toidukaupade osas püsinud. Isevarustatus on tagatud teravilja, piima ja piimatoodete ning õliseemnete osas. Kuigi viimastel aastatel on toidukaupu eksporditud rohkem kui sajasse erinevasse riiki, on valdavateks sihtturgudeks lähiriigid Soome, Läti, Leedu ja Rootsi. Suurima panuse eksporti annavad piimasektor (21%), teraviljasektor (12%) ja kalasektor (10%).

Suure arenguhüppe on Eesti põllumajandus teinud viimase 15 aasta jooksul. Euroopa Liidu ühine põllumajanduspoliitika on pakkunud suhteliselt stabiilse majanduskeskkonna kodumaise põllumajanduse arendamiseks ning julgustanud ettevõtjaid tegema mahukaid investeeringuid tootmise kaasajastamiseks ja ressursitõhususe ning keskkonnahoiu suurendamiseks. Üha rohkem võetakse kasutusele tehnoloogilisi lahendusi, mis võimaldavad optimeerida protsesse ja suurendada efektiivsust. Esmatootmises on märksõnaks liikumine nö täppistootmise suunas. Nii nagu teisteski majandusharudes on tulevikuväljakutseks taime- ja loomakasvatuse ulatuslik digi­teerimine, mis saab põhineda sektoris kasutataval väga moodsal tehnoloogial ning ettevõtjate innovatsioonivalmidusel. Toidu­tööstuse areng võrreldes põllumajandussektoriga pole olnud nii kiire. Ettevõtjad on küll investeerinud uutesse seadmetesse ja toonud turule uusi tooteid, kuid uute tehnoloogiate kasutuselevõtt on olnud tagasihoidlik.

Suhteliselt jõulise arenguhüppe on teinud toidu väiketootjad, pakkudes nii traditsioonilisi kui ka uusi ja innovaatilisi põhiliselt käsitööna valminud tooteid. See rikastab Eesti tarbija toidulauda, annab tööd kohalikule kogukonnale, aitab säilitada elu maa­piirkondades ning hoiab elus rahvuslikud retseptid ja valmistamise viisid.

## Põllumajanduse ja toidutööstuse trendid aastatel 2020-2030

Eesti põllumajanduse ja toidutootmise arenguvõimalusi aastani 2030 mõjutavad erinevad trendid makromajanduslikus keskkonnas, geopoliitilises olukorras, tarbijakäitumises ja ühiskonna hoiakutes, loodus- ja keskkonnatingimustes ning poliitilises olukorras nii Eesti, Euroopa Liidu kui ka globaalsel tasandil. Strateegia **Eesti 2035** koostamisel on välja toodud terve rida arenguvajadusi, millest enamik on otseselt seotud põllumajandussektoriga: Eesti edukas kohanemine muutustega rahvastikus, eelduste loomine targa ettevõtluse kasvuks, ühiskonna vajadustele vastava taristu kujundamine, paindlike õppimisvõimaluste loomine ja puhta looduskeskkonna hoidmine.

Ettevõtja üheks edukuse aluseks on võimekus kohaneda majandus­keskkonnas, sh poliitikas toimuvate muudatustega. Põllumajandus­sektori ja toidutootmise jaoks on võtmetähtsusega **Euroopa Liidu ühise põllumajanduspoliitika** sisu ja rakendamine. Üldises plaanis on näha ühise põllumajanduspoliitika eelarve vähendamist. Siseriikliku majanduspoliitika kujundamisel on vaja silmas pidada kodumaise põllumajandus- ja toidutootmise konkurentsivõimet rahvusvahelises kontekstis. Pikemas perspektiivis on oluline põllumajandustootmise toetussõltuvuse vähendamine. Üheks võimaluseks on püsivalt kõrge kvaliteediga põllumajandussaaduste eksport maksujõulistele arene­vatele turgudele, mis asuvad väljapool Euroopa Liitu. Kvaliteedi­kavade rakendamine toidutootmise tarneahelas annab võimaluse toota nii kodu- kui ka välisturgude nõudlusele vastavaid tooteid.

Põllumajanduse ja toidutööstuse ettevõtjad peavad lähiaastatel üha rohkem pöörama tähelepanu **keskkonnaalase nõudlikkuse suurenemisele** ning aitama kaasa Pariisi kliimakokkuleppe ellu­viimisele. See puudutab eelkõige loodusressursside (muld, vesi, õhk) jätkusuutlikku kasutamist ja elurikkuse paremat kaitset. Suund on nõuetepõhistelt keskkonnameetmetelt enam regiooni- ja tootja­spetsiifiliste tulemuste saavutamise põhistele meetmetele. Märksõnadeks on säästvam ja vastutustundlikum tootmine, bio- ja ringmajandus. **Ringmajanduse** põhimõtete laialdasem rakendamine tähendab sektorile lisaks jätkusuutlikumale ressursside kasutamisele ka muid väljakutseid, näiteks plasti ja pakendite kasutamise vähendamist või asendamist muude (taaskasutatavate) mater­jalidega, kõrvalsaaduste väärindamist, efektiivsemat logistikat ja uutel tehnoloogiatel põhinevat jäätmekäitlust. Uued lahendused muudavad tarneahela tõhusamaks, kuid nõuavad ka täiendavaid investeeringuid.

Taime- ja loomakasvatuses on üha suuremaks väljakutseks kuju­nemas kohanemine kliimamuutustega, mille tõttu suureneb taimehaiguste ja -kahjurite levik, ning kliimamuutuste leevendamine, mis eeldab seniste praktikate muutmist ja uute tehnoloogiate kasutusele võtmist. Praegu kasutusel olevate ja tõhusate taimekaitsevahendite kasutusvõimalused pigem ahenevad, seetõttu muutub üha olulisemaks integreeritud taimekaitsevõtete laialdasem kasutamine ning **agroökoloogia**. Loomakasvatuses on väljakutseks võimalike taudide ja haiguste ennetamine ning bioohutuse nõuete tõhusam rakendamine. Lähiaastatel tuleb ka Eestis rohkem tähelepanu pöörata mikroobide antibiootikumiresistentsusele ning oluliselt korrastada loomakasvatuses käibel olevate antibiooti­kumide kasutamist.

Põllumajandustootmiseks kasutatav maa on suures osas kuiven­datud (ca 60%). **Maaparandussüsteemid** on vanad ja suur osa nendest on amortiseerunud. Kliimamuutused võivad kaasa tuua sademete hulga suurenemise, tormide sagenemise ja ekstreemsete ilmastikuolude sagenemise, mistõttu muutuvad toimivad kuivendus­süsteemid üha olulisemaks ja ilmastiku riskide maandamiseks on vaja rajada niisutussüsteeme, et põllumajandusmaid saaks sihtotstarbe­liselt kasutada põllumajandussaaduste tootmiseks.

Euroopa Liidu poliitikas on oluliseks teemaks **tarneahela läbi­paistvus.** Euroopa Liit on algatanud mitmeid meetmeid turu läbi­paistvuse suurendamiseks (sh turustandardid, hinnainfo, päritolu märgistamine jm). Tarbijate survel muutub üha olulisemaks toidu koostise ja päritolu selgem märgistamine. See võib Eesti ette­võtjatele pakkuda paremaid võimalusi oma toodangu realiseeri­miseks koduturul, kuid Eesti kui peamiselt põllumajandussaaduste ekspordile orienteeritud riigi jaoks võib see olla ka takistuseks toodangu turustamisel välisturgudel.

Koduturul pakuvad Eesti põllumajandus- ja toidusektori ettevõtetele täiendavaid võimalusi **tarbijate sissetulekute kasv**, kuid teisalt on üldiseks trendiks **jaekaubanduse jätkuv kontsentreerumine**. Eesti turule on oodata veel vähemalt ühte rahvusvahelist kaubandusketti, mis võib oluliselt mõjutada konkurentsiolukorda siseturul – see võib viia kaubanduskettide omavahelisele konkurentsi suurenemise ja kodumaiste toodete turupositsiooni nõrgenemiseni.

Jaekaubanduse kõrval toimub ka Eesti põllumajanduses ja toidu­tootmises üsna kiire kontsentreerumine. Samas, mõistlikud ja hästi suunatud põllumajanduspoliitika meetmed loovad võimalusi ka väikeettevõtjatele.

Erinevate ühinemiste käigus peavad keskmise suurusega ja suuremad töötleva tööstuse ettevõtted rohkem eristuma kvaliteet­sete kõrge lisandväärtusega toodetega. Väikeettevõtted saavad rohkem orienteeruda nii innovaatiliste kui traditsiooniliste niši­toodete valmistamisele. Oluline on, et ettevõtjad suudaksid objektiivselt hinnata olemasolevaid ressursse ning riik annaks vajadusel sobiva ärimudeli juurutamiseks arengutõuke.

Ettevõtjate sissetulekud tulevad valdavalt turult, seetõttu on oluline jätkata jõupingutusi esmatootmise ja töötleva tööstuse integrat­siooni suurendamiseks ning ühistulise ettevõtlusmudeli arenda­miseks.

Toiduohutuse kõrge tase ja toodete kvaliteet on teemad, mida käsitleb lisaks muudele teemadele ka põllumajanduse ja kalanduse valdkonna arengukava ehk PõKa 2030.

Tarbijatrendidest võib esile tõsta inimeste suuremat huvi kohaliku toidu vastu, aga ka võimalikult naturaalse ja väheste lisaainetega toidu eelistamist. Vähemtähtis ei ole ka tervislikkuse ja eetilise toidutootmise aspekt. Viimasel ajal on märgata taimetoidu tarbimise suurenemist, mis võib kaasa tuua loomsete toodete tarbimise vähenemise. Samas pakuvad erinevad trendid uusi turuväljundeid innovaatiliste toodete loomiseks.

Tarbijatrendidega arvestamiseks on välja töötatud erineva sisu ja statuudiga märgised. Siiani on Eestis loodud kahte tüüpi märgiseid: ühed, mis näitavad tooraine päritolu (nt „Eesti Siga“ või „Eestis kasvatatud“), teiste puhul püütakse tõendada, et toit on valmistatud Eestis. Mitmete Eestis kasutusel olevate märgiste puhul on statuut puudulik, enamusel puudub järelevalve märgise kasutamise osas. Toote kvaliteedile ja toote valmistamiseks kasutatud kodumaisele põhitoorainele viitav Tunnustatud Eesti Maitse pääsukesemärk on tarbijate seas kõige tuntum ja usaldusväärsem, selge statuudi ja järelevalve protseduuriga toidumärgis.

Eesti põllumajandus- ja toidusektor on viimase kümnendi jooksul silmitsi seisnud mitme kriisiga. Põllumajanduspoliitika turupõhisus on toonud kaasa turgude volatiilsuse. Lisaks on sagenenud poliitilistest põhjustest tulenevad turutõrked. Ka tulevikus peavad ettevõtjad olema valmis **muudatusteks makromajanduslikus keskkonnas**. Intressimäärad on üsna pikalt püsinud madalad, mis on soodustanud investeerimist. Tulevikus on intressimäärade tõus suhteliselt tõenäoline, mis tekitab küsimusi, kas Eesti põllumajandus- ja toidutootjad suudavad teenindada aktiivse investeerimise tulemusel tekkinud suurt laenukoormust. Valmis peab olema ka järgmiseks majanduskriisiks – teatud samme **riskijuhtimise meetmete** täiustamiseks on astutud, kuid terviklikku riskijuhtimise meetmete süsteemi pole veel jõutud välja kujundada. Siiani ei ole sektor iseseisvalt suutnud rakendada meetmeid riskide ohjamiseks. Riigisiseselt on põllumajanduse ja kalanduse valdkonna arengukavas PõKa 2030 kavandatud, et toetuste arvelt pööratakse suuremat rõhku tagastatavale abile, st erinevatele rahastamisvahenditele. Investeeringutoetused suunatakse eelkõige kliima- ja keskkonna­eesmärkide saavutamise tagamiseks. Selles olukorras on vajalikud pikaajalised, vähemalt 20-30 aastased hüpoteeklaenud põllu­majandus­maa tagatisel. Tänane kommertspankade seisukoht omada põllumajandusmaa kujul märkimisväärselt enam kui 100% tagatist on takistuseks põllumajandusinvesteeringute tegemisel. Kui pangad tagatise poliitikat ei muuda on kiiresti vaja leida alternatiivid põllu­majanduslike hüpoteeklaenude tekkeks.

Põllumajandus- ja toidutootmise laienemiseks tuleb leida lahendused koostööks kohalike kogukondadega. Viimastel aastatel on kogetud vastuseisu uute kanalate, sigalate või tööstuste ehita­misele ning erinevad keskkonnaaktivistide meeleavaldused on pigem kasvav trend, mistõttu muutub põllumajanduse ja toidutootmise sotsiaalse- ja keskkonnamõju selgitamine ning **kohalike kogu­kondade kaasamine** investeeringute kavandamisel kriitilise tähtsu­sega küsimuseks. Samuti on tähtis, et kohalikud omavalitsused oleksid rohkem huvitatud investeeringutest oma piirkonda.

Sektori senise tootmistaseme hoidmisele ja eriti edasisele laiene­misele on suureks katsumuseks terav **tööjõupuudus**. Tööealise elanikkonna vähenemine paneb suurema surve alla eelkõige maa­piirkonnad ja tähendab põllumajandussektoris jätkuvat vajadust selliste tootmistehnoloogiate rakendamiseks, mis aitavad toime tulla väiksema hulga töötajatega. Tööturu teemaga on tihedalt seotud ka valdkonna tipp- ja keskastmejuhtide ning spetsialistide arendamine, kohalike töötajate õppimis- ja ümberõppimise võimalused, aga ka ajutise (võõr)tööjõu kasutamise lihtsustamise küsimused. Tööjõu­puuduse leevendamiseks on kogu toidusektoris üha rohkem tööta­mas Ukrainast, Bulgaariast või ka teistest riikidest pärit töötajaid. Üheks võimaluseks ja arengusuunaks on tootmise laialdasem roboti­seerimine.

Lisaks tööjõu puudusele on Eesti põllumajanduses toimumas **põlvkondade vahetus**. See on ettevõtetele suureks väljakutseks, kuid pakub ka häid võimalusi sektori uuele tasemele viimiseks. Ettevõtluse, sh pereettevõtluse arenguks ning põllumajandus­tootmise liigse konsolideerumise ära hoidmiseks on vaja arendada ja motiveerida võimalikke põllumajandustootmisega jätkajaid ning pakkuda võimalusi ka teistelt elualadelt sektorisse sisenejatele.

Arvestades Eesti põllumajandus- ja toidusektori orienteeritust ekspordile, pole edasise arengu seisukohalt vähemtähtsad erinevad **rahvusvahelised kokkulepped**. Kuigi Euroopa Liidu ja mõnede kolmandate riikide vahel on sõlmitud mitmeid pigem soodsaid vabakaubanduslepinguid (nt EL-Jaapani leping), on muret tekitav üha suurenev protektsionism maailmas[[1]](#footnote-2). Küsimuseks jääb, kas ja kui kiiresti suudetakse kõrvaldada takistused, mis piiravad Eesti toidu eksporti uutele turgudele. Populismi esiletõus soodustab pigem protektsionismi, jätkuvalt on lahtine Ühendkuningriigi lahkumine Euroopa Liidust, Venemaa turu võimalik avanemine või teiste turgude sulgumine, samuti teeb Euroopa põllumeestele muret kaubanduslepingu sõlmimine Mercosuri riikidega.

Tänapäeva toidutarneahel on väga mitmetahuline ja selles on palju osalejaid. **Kiire tehnoloogia areng** lisab omakorda uusi väljakutseid. Traditsioonilistele töövõtetele on lisandunud infotehnoloogilised lahendused, mis omakorda nõuavad uusi oskusi ja senisest laiapõhjalisemat erialast ettevalmistust.

Eesti põllumajandus- ja toidusektor peab muutuma väärtusahelas tooraine tootjast tootearendajaks, kes suudab müüa kõrgema lisandväärtusega ja töödeldud lõpptooteid. Lisaks vajab põllumajandus- ja toidusektor tuge, et erinevate rahvusvaheliste kokkulepete ja nõuetega kohaneda. Põllumajanduse ja toidusektori arengu ja edu aluseks on lähenemine, kus toimub koostöö ettevõtete, teadus- ja haridussektori, kohalike kogukondade ning otsustajate vahel. Nii maaelu kui biomajanduse valdkondade arendamine vajab pikaajalist visiooni, terviklikku ja strateegilist lähenemist ning stabiilseid poliitilisi raamtingimusi.

## SWOT analüüs

|  |  |
| --- | --- |
| **Tugevused*** Piisav maa- ja veeressurss.
* EL keskmisest suurema maakasutusega põllumajandusettevõtted.
* Tehnoloogiliselt hästi arenenud, mitmekesine, suhteliselt ekstensiivne ja paljude segatootmisettevõtetega põllumajandus.
* Turu signaalidele paindlikult reageeriv ja ekspordile orienteeritud toiduainetetööstus.
* Rikkalik toidukaupade valik.
* Kodumaiseid tooteid eelistavad tarbijad.
* Arenev väikeettevõtlus kohaliku ja eripärase toidu valmistamiseks
 | **Nõrkused*** Esmatootmise vähene valmisolek kriisideks.
* Tooraine vähene väärindamine.
* Töötleva tööstuse suhteline tehnoloogiline mahajäämus.
* Suhteliselt vähene koostöö ning vertikaalne ja horisontaalne integreeritus tarneahelas (suutmatus sektori üleseid kokkuleppeid sõlmida).
* Oskus- ja lihttööliste nappus, vananev töötajaskond.
* Vähene teadlikkus tuleviku väljakutsetest (kliimamuutused, haiguste levik, karmistuvad keskkonna- ja bioohutuse nõuded, muud ohud).
 |
| **Võimalused*** Toidule suurema väärtuse andmine läbi kvaliteedi tõendamise.
* EL-i keskmisest tasemest kõrgemate nõuete vabatahtlik rakendamine.
* Lühikeste tarneahelate arendamine.
* Digitaliseerimise võimaluste kasutusele võtmine.
* Põllumajandus- ja toiduteaduse, teadmussiirde ning täiend- ja ümberõppe kaasajastamine ja hoogustamine.
* Bio- ja ringmajanduse olulisuse suurenemine ning kõrvalsaaduste väärindamine.
* Põllumajandus- ja toidusektori kuvandi tõenduspõhine arendamine.
* Vertikaalse ja horisontaalse koostöö suurendamine.
 | **Ohud*** Vähenev ligipääs kapitalile ja finantseerimisele.
* Õhuke põllumajandus- ja toidusektori tugistruktuur.
* Kliimamuutused ning sellest tulenevad uued haigused, taudid ja kahjurid.
* Globaalsed poliitilised muudatused
* Ebastabiilne majanduskeskkond ja maksupoliitika.
* Kohalike eripäradega vähe arvestav põllumajanduspoliitika.
* Suurenev protektsionism.
* Ennatlik ebareaalsete keskkonna jm kohustuste võtmine.
 |

## Arenguvõimalused

Eesti põllumajanduse arenguvõimalused lähtuvad meie looduslikest ressurssidest, pika aja jooksul kujunenud konkurentsieelistest ning olukorrast kodu- ja eksportturgudel. Iga põllumajanduse tegevus­haru panustab Eesti põllumajanduse ja toidusektori arengusse ning pakub erinevaid arenguvõimalusi juba tegutsevatele ja uutele ettevõtetele.

Piimatootmine annab ühe ha põllumajandusmaa kohta võrreldes teravilja-, lihaveise ning lamba- ja kitsekasvatusega suurema kogutoodangu väärtuse (tabel 1 lisas). Samas on piimandussektoris kapitaliintensiivse tootmise tõttu uutele ettevõtetele kõrge sisenemis­barjäär. Eesti looduslikke tingimusi ja praegust piima­toodangu mahtu arvestades on piimandussektoril potentsiaali nii piima kui piimatoodete tootmise suurendamiseks. Samas peab edasine piimatootmise laienemine toimuma jätkusuutlikult, võttes arvesse keskkonnahoidu, tarbijate ootustele vastamist loomade heaolus ja piimatoodete kvaliteeti.

Teraviljakasvatuses on tööjõu tootlikkus kõrgeim. Teraviljasektor on jõudsalt suurendanud tootmismahtu, kuid heitlik ilm ning heitlikud turud vähendavad teraviljakasvatajate majanduslikku kindlustunnet. Seetõttu on oluline pöörata rohkem tähelepanu riskide juhtimisele. Samuti on teraviljasektoris vaja leida võimalusi teravilja kui tooraine suuremaks väärindamiseks Eestis. Võimalusi pakuvad nii looma­kasvatus kui uued biomajanduslikud tehnoloogiad. Uutel sisenejatel on keeruline saavutada efektiivse teraviljakasvataja vajalikku tootmismahtu. Küll aga pakub teraviljasektor väiksematele ette­võtetele võimalusi uute ja nišikultuuride viljelemiseks, mille puhul pole edukuse eeltingimuseks põllumaa suur pindala.

Eesti lihasektoril on võimalus suurendada isevarustatuse taset nii sea- kui linnuliha osas ning väärindada Eestis kasvatatud teravilja ning valgu- ja õlikultuure. Sea- ja linnuliha tootjad on suutnud tegutseda ka vaatamata suhteliselt väikestele toetustele. Lihaveise­kasvatus ja lambakasvatus tagavad Eestile iseloomulike püsirohu­maade keskkonnasõbralikku hooldamise ja väärindamise. Samuti pakuvad need tegevusharud põllumajandustootmisega alustamise võimalusi uutele ettevõtetele. Nišitootjatele pakub lihasektoris võimalusi ka küüliku-, vuti-, kalkuni-, hane- ja pardikasvatus. Rohkem tuleb tähelepanu pöörata tarbija ootustele vastavate jätkusuutlikult toodetud ning kvaliteetsete liha ja lihatoodete tootmisele.

Aiandussektoris on võimalus oluliselt suurendada isevarustatust köögivilja, kartuli, puuviljade, marjade ja iluaianduse toodetega. Selleks on vaja suurendada tootmismahtusid ning investeerida kaasaegsesse tootmistehnoloogiasse. Suuremad tootmismahud ning koostöö ja ühistegevus on eelduseks, et Eestis kasvatatud aiandustooted jõuaksid enam ka toidutööstustes valmistatud toodetesse. Aiandussektoris ei ole tootmisega alustamiseks vaja suurt põllumajandusmaa pinda. Seetõttu pakub aiandussektor palju võimalusi uutele sisenejatele.

## Parendusvaldkonnad

Piimasektoris on väljakutseks piima vähenev kuivainesisaldus. Selle suurendamiseks on vaja teha muudatusi nii tõuaretuses, söötmises, karjatervise valdkonnas kui piima kokkuostuhinna kujundamisel. Kvaliteetsete piimatoodete tootmiseks sobiliku kvaliteetse piima saamiseks vajab Eestile iseloomulik silopõhine piimalehmade söötmine süvendatud teaduspõhist lähenemist. Piimasektori eesmärk peab olema kvaliteetsete piimatoodete valmistamine silopõhise söötmismudeli juures. Parendamist vajavad piima tarneahela osapoolte teadmised piima kvaliteedist. Piimafarmidesse on viimase 15 aasta jooksul tehtud suuri investeeringuid. Järgmises arenguetapis tuleb tähelepanu pöörata farmide juhtimise parendamisele, sh sisseseade ja andmete paremale ärakasutamisele. Samuti tuleb teha investeeringuid piimatööstuste tootmismahu ja efektiivsuse suurendamiseks. Lisaks lehmapiima tootmisele on Eestis arenemas ka kitse- ja lambapiima tootmine. Väikeettevõtetes toodetule suurema lisandväärtuse andmine läbi eripäraste, stabiilse kvaliteediga toodete vajab ettevõtjate senisest süsteemsemat tehnoloogiaalast nõustamist.

Lihasektoris valitsevad turgu kaks suuremat lihatööstust. Kontsentreerunud on nii linnu- kui seakasvatus. Lihatoodete kvaliteedi parendamiseks ning Eesti päritolu tooraine kasutamise suurema osatähtsuse saavutamiseks lihatööstustes tuleb süsteem­semalt arendada ühistegevusel põhinevat loomakasvatust. Samuti tuleks rakendada erinevaid kvaliteedikavasid, et toota senisest ühtlasema kvaliteediga liha, mis võimaldaks toidutööstustega parema koostöö. Importtooraine tõhusam kontroll ja tarbijate teadlikkuse kasv aitab kaasa lihaturu läbipaistvusele. Lihasektori väiksemate ettevõtete majandusliku elujõulisuse kindlustamiseks on vaja arendada lühikesi tarneahelaid ja uusi ärimudeleid.

Nii piima- kui lihasektoris nõuab antibiootikumide kasutamine senisest teadlikumat ja Euroopa Liidu miinimumnõuetest rangemat käsitlust. Vaja on välja töötada loomade raviandmete ja ravimite kasutamise registreerimise süsteem. Euroopa Liidu miinimum­nõuetest kõrgemate kvaliteedistandardite kehtestamine tagab piima, liha ning piima- ja lihatoodete kvaliteedi ja ohutuse Eesti tarbijatele ning on eelduseks ekspordi suurendamisel kolmandatesse riikidesse.

Teraviljasektoris on peamisteks probleemideks käibevahendite nappus kevadel ja sügisel ning saagi ja kvaliteedi suur varieeruvus aastate ja ettevõtete lõikes. Järgmise kümne aasta jooksul on suureks väljakutseks kohanemine uue taimekaitserežiimiga ning teraviljakasvatajate tootlikkuse suurendamine üheaegselt negatiiv­sete keskkonnamõjude riski minimeerimisega.

Aiandussektori arengut pidurdab suhteliselt vähene masinkorje kasutamine ja sellest tulenev väike tootmismaht ning hooajalisus, mis on omakorda takistuseks töötleva tööstusega lepingute ja tootmiskokkulepete sõlmimisel. Töötleva tööstusega koostöö suurendamiseks ning aiandustoodete tarbijateni jõudmiseks on oluline eeltöötlemise etapi arendamine. Üheks võimaluseks on seejuures tootjate ühistute ja tootjaorganisatsioonide arendamine.

## Visioon

***Eesti põllumajandus- ja toidusektor on jätkusuutlik ja konkurentsivõimeline:***

* *kasutab oskuslikult ja säästlikult Eesti põllumajandusmaad ja -keskkonda;*
* *toodab nii kodu- kui eksportturgude tarbijate ootustele vastavaid kvaliteetseid, kõrge lisandväärtusega tava- ja mahepõllumajandustooteid – nii toitu kui biomajanduslikke tooteid;*
* *annab tööd ja kujundab elukeskkonda igas Eesti piirkonnas;*
* *tugineb eesmärgistatud koostööle ja avatud suhtlusele.*

## Eesmärk

***Eesti põllumajanduse ja toidusektori tarneahelas loodava lisandväärtuse suurendamine 50% võrra aastaks 2030.[[2]](#footnote-3)***

## Valdkondade-ülesed probleemid, väljakutsed ja osapooled

**Inimesed** – kõikides põllumajanduse ja toidutööstuse tegevus­harudes on probleemiks oskustööjõu vananemine, tööjõupuudus, noorte vähene motivatsioon töötada põllumajandus- ja toidu­sektoris. Seega tuleb pöörata tähelepanu sellele, et põlvkonna­vahetuse järel oleks sektoris heade teadmistega motiveeritud töötajaid. Nii töövõtjate kui tööandjate seas tuleb väärtustada kutsestandardeid ja kutsete omistamist.

**Juhtimine** – arendada tuleb sektori tipp- ja keskastmejuhtide ning ettevõtete omanike juhtimisoskusi, et tulla toime selliste välja­kutsetega nagu madal tootlikkus, üldiste trendide vähene tundmine, vähene finantskirjaoskus, ebapiisav riskide juhtimine (sh tururiskid, ilmastikurisk, bioturvalisus).

**Innovatsioonikoostöö ja teadmussiirde platvormid** – oluline on jätkata perioodil 2013-2020 loodud innovatsiooniklastrite, teadmus­siirdeprogrammide ning teadus- ja arenduskeskuste tegevust. Innovatsioonikoostöö ja teadmiste arendamine vajab pikemaajalist stabiilsust. Oluline on, et riik telliks omalt poolt pikemaajalisi horisontaalseid ja vertikaalseid (st sektoripõhiseid) teadusuuringuid.

**Terviklik kriisi- ja riskijuhtimise poliitika** – hiljutised kriisid Eesti põllumajanduses (majanduskriis, piimaturukriis, sigade Aafrika katku levik, liigniiskus ja põud) on nõrgendanud ettevõtete majanduslikku elujõulisust. Seetõttu on oluline terviklik lähenemine kriisi- ja riskijuhtimise meetmete loomisele ja kasutuselevõtmisele, sh riskijuhtimine ettevõtte tasandil, tootjaorganisatsioonide loomine, kindlustus, maaettevõtlusfondi loomine, finantsinstrumendid ja vajadusel riigi poolne kriisiabi. Lahendamist vajavaks probleemiks on põllumajandustootmise eripära arvestavate pikaajaliste laenude ebapiisav kättesaadavus.

**Ühistegevus ja koostöö** – põllumajandus- ja toidusektori ettevõtted on sageli väikesed ning selleks, et koondada toodangut, suurendada turujõudu ja teha investeeringuid on vaja suurendada koostööd ja ühistegevust.

**Toidukaupade tarneahela hea toimimine** – oluline on hoida turu läbipaistvust, kaitsta ausat konkurentsi, järgida häid kauplemis­tavasid ning saavutada võrdsed positsioonid läbirääkimistel toidu­kaupade tarneahelas (tarnetingimused, tarnetingimuste muutmine vms).

**Toidu (kvaliteedi ja päritolu) jälgitavus** – põllumajandussaaduste ja toidu tarbijad muutuvad tulevikus üha nõudlikumaks. Seetõttu on lisaks toiduohutuse tagamisele vaja senisest läbipaistvamalt ja selgemalt edastada tarbijatele infot selle kohta, kust on toit ja selle tooraine pärit, milline on tooraine ja toidu kvaliteet ning millised olid esmatootmise ja toidu valmistamise viisid ja tehnoloogiad.

**Innovatsioon ja konkurentsivõime suurendamine** – põllumajandus- ja toidusektori arengute hoogustamiseks on vaja suurendada sektori konkurentsivõimet ja panustada innovatsiooni. Sektori majanduslik edukus on üheks eelduseks, et seal töötavad tulevikus heade teadmistega motiveeritud töötajad.

**Sektori maine** – selleks, et Eesti elanikud ja tarbijad ning tulevased töötajad hindaksid põllumajandus- ja toidusektori majanduslikku, keskkonnaalast ja sotsiaalset tähtust kõrgelt, on vaja panustada sektori maine kujundamisse ning sektori mõju ja rolli faktipõhisesse selgitamisse.

**Meediakajastused** – sageli võimendub meedias ja sotsiaalmeedias väikese grupi tarbijate arvamus, mis tekitab nn meediamüra põllumajandus- ja toidutootjate vastu. Seetõttu on oluline meediakajastuste monitooringule põhinedes rõhutada positiivseid meediakajastusi sektorist, anda tarbijatele objektiivset infot, ennetada kommunikatsioonikriise ning teha paremini koostööd meediaga.

**Sidusgrupid** – oluline on süvendada koostööd haridus- ning teadus- ja arendusasutuste, avaliku sektori, kohalike kogukondade ning kõigi ettevõtete ja organisatsioonidega, mis asuvad põllumajandus­toodete ja toidu tarneahelast väljaspool, aga samas toetavad selle tegevust. Sellised asutused ja organisatsioonid on näiteks Veterinaar- ja Toiduamet, Veterinaar- ja Toidulaboratoorium, Põllumajandusamet, Põllumajandusuuringute Keskus, Põllumajan­duse Registrite ja Informatsiooni Amet, Eesti Põllumajandusloomade Jõudluskontrolli AS, Tervise Arengu Instituut, Ettevõtluse Arenda­mise Sihtasutus, Eesti Põllumajandus-Kaubanduskoda, Eesti Taime­kasvatuse Instituut, Eesti Maaülikool, Tallinna Tehnikaülikool, Maaeluministeerium, Majandus- ja Kommunikatsiooniministeerium, Haridus- ja Teadusministeerium, Välisministeerium, Keskkonna­ministeerium, Sotsiaalministeerium, Maaelu Edendamise Sihtasutus, Sihtasutus Kredex jt.

**Osalemine poliitika kujundamise protsessis** – sektori esindus­organisatsioonidelt oodatakse aktiivsemat osalemist ELi ja Eesti tasandil põllumajanduspoliitika kujundamise protsessis sellistel teemadel nagu näiteks väärtusliku põllumajandusmaa kaitse, ressursside kättesaadavuse tagamine, ebapiisav riiklik statistika, toetustasemete suured erinevused Euroopa Liidus, veeseadusest tulenevad piirangud, põllumajanduse eri harude konkurentsivõime tugevdamine, toetusmeetmete kujundamine sektori eripärasid arvestades jne. Ettevõtjate poolt on puuduseks vähesed teadmised Euroopa Liidu ja rahvusvaheliste organisatsioonide otsuste kujune­mise protsessist ning erinevate institutsioonide rollist. Selleks on vaja suurendada esindusorganisatsioonide võimekust oma liikmeid esindada nii Eesti kui rahvusvahelisel tasemel ning rohkem selgitada Euroopa Liidu otsustusprotsessides osalemise tähtsust.

**Nõuded ja seadusemuudatused** – seadusemuudatuste planeeri­misel on mõistlik teha olemasolevatele nõuetele inventuur. Seega on oluline seadusemuudatuste eelanalüüside ja mõjude hindamise võimekuse suurendamine (mida üks või teine seadusemuudatus ettevõtjatele, looduskeskkonnale ja elanikele kaasa toob). Seaduste muudatuste tegemisse soovivad ettevõtjad olla senisest paremini kaasatud.

**Ootused riigile** – põllumajandus- ja toidusektori arengut pärsib avaliku sektori vähene teadlikkus põllumajandussektori üldisest olukorrast. Sektori ettevõtted ja sidusorganisatsioonid tunnetavad vajadust era- ja avaliku sektori, aga ka poliitiliste parteide ühtse vaate järele põllumajanduspoliitika pikaajaliste eesmärkide ja strateegia osas. Ühtse vaate puudumine ja poliitiliste otsuste heitlikkus on tekitanud ettevõtjatel sektori tuleviku osas kõhklusi, mis parata­matult toob kaasa ka investeeringute edasilükkamist ja sektori arengu aeglustumise. Positiivseks arenguks on põllumajanduse ja kalanduse sektori arengukava aastani 2030 (PõKa) väljatöötamine.

**Lisandväärtus** iseloomustab, mil määral lisatakse ettevõtete tootmisprotsessis kasutatavatele tootmisteguritele väärtust. See näitab majandusharu panust sisemajanduse kogutoodangusse ning olulisust rahvamajanduses. Kuna lisandväärtus sisaldab tööjõu­kulusid, iseloomustab see majandusharu võimekust seal töötavatele inimestele töötasu maksta. Seega iseloomustab lisandväärtus majandusharu konkurentsivõimet ja annab ka noortele signaali, millises valdkonnas töötamiseks tasub end koolitada. Põllu­majanduses ja toiduainete tootmises lisandväärtuse suurendamise allikad on: tootmismahu suurendamine; kallimasse hinnasegmenti kuuluva toodangu mahu suurendamine (eeldab toodangu kvaliteedi suurendamist, panustamist tootearendusse ning turustuskanalite arendamist); tootlikkuse suurendamine (praeguse tootmismahu juures sisendite kasutamise vähendamine või praeguse sisendi­kasutuse juures tootmismahu suurendamine); põllumajanduses mõjutavad lisandväärtust märkimisväärselt ka põllumajandus­toetused. Nende suurenedes lisandväärtus suureneb ning vähenedes lisandväärtus väheneb. Eesmärgina võiks lisandväärtuse kasv pigem toetuda tootmismahu kasvule, kallimasse hinnasegmenti kuuluva toodangu müügimahu suurenemisele ja tootlikkuse suurenemisele, mitte toetuste kasvule. Lisandväärtuse kujunemise skeem ning Eesti põllumajanduse ja toiduainetetööstuse lisandväärtuse dünaamika on esitatud arengukava lisas.

Alates 2014. aastast on Eesti põllumajanduse ja toiduainete, joogi- ja tubakatoodete tegevusalade summaarne lisandväärtus vähenenud. Kui võtta aluseks arengukava eesmärk, et aastaks 2030 suureneks sektoris lisandväärtus jooksevhindades võrreldes aastate 2016-2018 keskmisega 50%, siis selleks peab lisandväärtuse kasvutempo aastatel 2019-2030 olema keskmiselt 3,4% aastas. Sellise kasvutempo korral ulatuks sektori lisandväärtus 2030. aastal 933 miljoni euroni, mis on 25% enam kui 2014. aastal (joonis L4). Võrreldes 2014. aastaga oleks lisandväärtuse keskmine aastane juurdekasv 2030. aastaks 1,4%.

# Piimandussektori arengukava aastaks 2030

## Olukorra kirjeldus

Piimandussektor on olnud Eesti põllumajanduses läbi aegade üks eelisarendatud ning ekspordile orienteeritud valdkondi. Aastatel 2007‒2018 püsis Eesti piimaga isevarustatuse tase üle 160%[[3]](#footnote-4). Enam kui 100 aasta jooksul on Eesti piimandussektori arengule kaasa aidanud kohalik teadus, tõuaretus, kutse- ja kõrgharidus.

***Eestis on piimandussektori arenguks sobilik parasvöötme kliima ning suur rohumaade osatähtsus kasutatavast põllumajandusmaast.***

Viimastel aastatel on piimasektoris jätkunud strukturaalsed muutused. Sarnaselt teiste Euroopa riikidega väheneb aasta-aastalt piimalehmadega majapidamiste arv ka Eestis. Viimase kuue aasta jooksul on nende arv vähenenud 45% (tabel 1). Piimalehmade arv vähenes samal ajal 12%, sh mahetehnoloogial peetavate piima­lehmade arv vähenes aastatel 2013‒2018 21%. Selle peamiseks põhjuseks oli piima turustuskvootide kaotamise ja Venemaa impordi-piirangutega kaasnenud piimaturu kriis aastatel 2015‒2016. Kriisi ajal püsisid piima kokkuostuhinnad kaks aastat madalseisus ning piimatootmise lõpetasid paljud ettevõtted, sh need, mis ei olnud tootmise kaasajastamiseks investeeringuid teinud.

Piimatoodang on viimase kuue aastaga suurenenud 11%. Piima­toodangu väärtus suurenes aastatel 2012‒2018 17%. Põllu­majanduse majandusharu toodangu väärtusest annab piimasektor sõltuvalt aastast 20‒28%, kuid vaadeldaval perioodil on piima osatähtsus suurenenud.

**Tabel 1.** Piimalehmadega majapidamised, piimalehmade arv, tootlikkus, piimatoodang ja kokkuost, 2012‒2018

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Piimalehmadega majapidamised | 3 813 | 2 532 |  |  | 1 742 | 1600 | 1381 |
| Piimalehmad, tuhat | 96,8 | 97,9 | 95,6 | 90,6 | 86,1 | 86,4 | 85,2 |
| … sh mahedalt peetavad lehmad, tuhat | -  | 2,3 | 2,1 | 1,9 | 1,8 | 1,7 | 1,8 |
| Keskmine piimatoodang lehma kohta, kg | 7 526 | 7 990 | 8 233 | 8 442 | 8 878 | 9 159 | 9 326 |
| Piimatoodang, tuhat t | 721,2 | 772,0 | 805,2 | 783,2 | 783,2 | 790,6 | 797,6 |
| … sh mahepiim, mln l | - | 10,3 | 9,4 | 8,8 | 10,7 | 7,2 | 7,4 |
| Mahepiima osatähtsus, % | - | 1,3 | 1,2 | 1,1 | 1,4 | 0,9 | 0,9 |
| Piima kokkuost, tuhat t | 649,1 | 688,8 | 730,0 | 720,4 | 714,7 | 726,8 | 748,0 |
| Piima kokkuostuhind, eurot/tonn | 300,0 | 338,1 | 328,0 | 236,9 | 236,7 | 326,7 | 307,0 |
| Piimatoodangu väärtus, mln eurot | 203,3 | 247,6 | 250,0 | 184,7 | 176,3 | 248,5 | 238,0 |
| Piimatoodangu osatähtsus põllumajanduse majandusharu toodangust tootetoetuseta, % | 23,7 | 26,9 | 27,9 | 20,2 | 23,8 | 28,8 | 28,1 |

Allikas: Statistikaamet PM09, PM091, PM10, PM1740, PM18, PM197, PMS005, PM54; EPKK

Kuigi mahepiimatootmises ja -töötlemises nähakse perspektiivi, on mahepiima osatähtsus piima kogutoodangust aastatel 2013‒2018 olnud 1% lähedal ning see on pigem langustrendis. Mahepiima­tootmise arenguks on vaja positiivseid näiteid suuremate karjade üleminekust loomade mahepidamisele. Mahepiima töötlemisel on tehtud edusamme. Turule on toodud uusi mahepiimatooteid, kuid arengut on pidurdanud mahepiima väike kogus, mis ei ole olnud piisav tööstuslikuks tootmiseks. Pigem on mahetooteid valmistanud väikekäitlejad, sh ka kitse- ja lambapiimatootjad.

***Eesti piimalehmade tootlikkus on väga kõrge.***

Kõrge tootlikkuse saavutamisele on kaasa aidanud järjepidev tõuaretus, teadlik söödaratsioonide koostamine ning loomade pidamistingimuste kaasajastamine. Keskmine piimatoodang lehma kohta on viimase kuue aastaga tõusnud 24% (tabel 1). Tootlikkuse suurenemisega on kaasnenud piimalehmade keskmise vanuse vähenemine karjast väljaviimisel, mis 2018. aastal oli 5 aastat (tabel 2). Samuti on vähenenud piima keskmine rasvasisaldus. See vähendab piimatoodete väljatulekut piimatööstustes ning pikemas perspektiivis viib Eesti ja Euroopa Liidu keskmise piima kokkuostuhinna vahe suurenemiseni. Pidamistingimustesse tehtud investeeringute tulemusena on Eesti toorpiima kvaliteet paranenud.

**Tabel 2.** Piima keskmine rasva- ja valgusisaldus ning piimalehmade vanus karjast väljaviimisel, 2012‒2018

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Keskmine rasvasisaldus | 4.04% | 4.00% | 4.00% | 3.98% | 4.00% | 3.94% | 3.91% |
| Keskmine valgusisaldus | 3.39% | 3.38% | 3.37% | 3.38% | 3.36% | 3.38% | 3.39% |
| Lehmade keskmine vanus karjast väljaviimisel, kuud | 65 | 64 | 63 | 62 | 61 | 61 | 60 |

Allikas: Eesti Põllumajandusloomade Jõudluskontrolli AS

Strukturaalseid muutusi piimasektoris iseloomustab ka piimatoodang erinevates karjade suurusgruppides. Kuigi enam kui 600 piimalehmaga karjade osatähtsus piimatoodangust on suurenenud 35-lt 42 protsendini, siis 901‒1200 ja >1200 lehmaga karjade osatähtsus on suurenenud suures osas 601-900 lehmaga karjade osatähtsuse vähenemise arvelt (joonis 1). 301‒600 lehmaga karjade osatähtsus piimatoodangust on aastatel 2012‒2018 püsinud praktiliselt muutumatuna 30% juures. Kuni 300 piimalehmaga karjade osatähtsus piimatoodangust on langenud 34-lt 26%-ni, kuid karjad suurusega 51‒100 ning 101‒300 on pereettevõtetena olnud suhteliselt vastupidavad. Selliste karjade elujõulisust mõjutab oluliselt see, kas põlvkonnavahetuse käigus on ettevõtet kellelegi üle anda. Seega, ühelt poolt tuleb investeerida tööjõudu säästvatesse lahendustesse ning teisalt teenida piisavat sissetulekut kõrge kvaliteediga piima, madalate tootmiskulude või eristuvate nišitoodete abil.

Eesti põllumajanduses toimuva põlvkonnavahetuse käigus toimub piimatootmises ettevõtete ühinemine suurtesse ettevõtete gruppidesse. Neljal suuremal ettevõtete grupil on 18 piimafarmi, mis andsid 2017. aasta seisuga 21% Eesti piimatoodangust. Väliskapitalile kuuluvate piimafarmide osatähtsus piimatoodangust oli 14%. Enamasti on väliskapitalile kuuluvates piimafarmides 500-600 piimalehma. Seejuures enam kui 1200 piimalehmaga ettevõtete seas oli väliskapitali turuosa 31% ning enam kui 600 piimalehmaga ettevõtete seas oli see 21%.

Piima kokkuost on aastatel 2012‒2018 kasvanud 15%, st piimatoodangust enam (tabel 1). Kokku ostetud piima osatähtsus toodetud piimast on suurenenud 90%-lt 94%-ni, peegeldades nii piimatootmises toimunud strukturaalseid muutusi kui ka piima kvaliteedi paranemist.

***Piima töötlemisega tegelevate ettevõtete arv suurenes aastatel 2012‒2017 50%, seda eeskätt 1‒9 töötajaga väikekäitlejate arvu suurenemise tõttu, kes rikastavad tarbijate valikut paljude uute piimatoodetega.***

Aastatel 2012‒2018 jätkus piimatööstuste koondumine. 100‒249 töötajaga piimatööstuste arv vähenes kolme võrra ning enam kui 250 töötajaga piimatööstuste arv suurenes ühe võrra. Algatatud on uue ühistulise piimatööstuse rajamine. Kaks suuremat piimatööstust andsid 2018. aastal 56%, neli suuremat piimatööstust 75% ning kuus suuremat piimatööstust 80% sektori müügitulust.

Eesti piimatööstuste toodangu väärtus on aastatel 2012‒2017 suurenenud (tabel 3). Kasvanud on nii töödeldud piima kogus, töödeldud piima kogus hõivatu kohta, toodangu väärtus hõivatu kohta kui ka toodangu väärtus 1 kg töödeldud piima kohta. 2018. aastal suurenes Eestis töödeldud piima kogus võrreldes 2017. aastaga 10% võrra 583 tuhande tonnini.

**Tabel 3.** Eesti piimatööstuste majandusnäitajad, 2012‒2017

|  |  |  |  |  |  |  |
| --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 |
| Ettevõtete arv | 24 | 28 | 27 | 29 | 34 | 36 |
| Toodangu väärtus, mln eurot | 328.2 | 362.1 | 362.8 | 307.8 | 309.4 | 372.3 |
| Hõivatute arv | 2117 | 2075 | 2024 | 2041 | 2058 | 2088 |
| Töödeldud piima kogus, tuhat tonni | 489.9 | 501.0 | 546.0 | 590.6 | 524.3 | 532.1 |
| Töödeldud piima kogus hõivatu kohta, tonni | 231.4 | 241.4 | 269.8 | 289.4 | 254.8 | 254.9 |
| Toodangu väärtus hõivatu kohta, tuhat eurot | 155.0 | 174.5 | 179.2 | 150.8 | 150.3 | 178.3 |
| Toodangu väärtus 1 kg töödeldud piima kohta, eurot | 0.67 | 0.72 | 0.66 | 0.52 | 0.59 | 0.70 |

Allikas: Statistikaamet EM001, PM18; Eurostat

Aastatega on paranenud toorpiima väärindamine toodeteks (tabel 4). Näiteks juustu tootmiseks kasutatakse ligikaudu kolmandik tööstustes väärindatavast toorpiima ressursist. Juustutootmisest jääb üle vadak, millest omakorda toodetakse kõrge väärtusega tooteid Aasia turgudele.

***Eesti piimasektori jaoks on lisaks Eesti turule oluline ka eksport.***

Piima ja piimatoodete netoeksport oli aastatel 2012‒2018 keskmiselt 111 mln eurot aastas (joonis L5). 2018. aastal moodustas see 1,3% kaupade koguekspordist ning 16,5% põllumajandussaaduste ja toidukaupade koguekspordist (joonis L6). Eksporditakse toorpiima, piimatooteid, aga ka mullikaid. Eesti piimatööstused on kursis piimatoodete tootmise ja tarbimise trendidega mujal maailmas ning kolmandate riikide (Hiina, Jaapan, Venemaa jne) nõuetega piimatoodetele. Samas on Eesti piimatööstused võrreldes välismaiste konkurentidega väikesed, mistõttu nende võimalused on eeskätt kõrgema lisandväärtusega kvaliteetsete piimatoodete pakkumises kõrgete nõudmiste ostjatele.

**Tabel 4.** Täispiima kasutamine piimatoodete tootmiseks, 1000 tonni

|  |  |  |  |  |  |
| --- | --- | --- | --- | --- | --- |
|  | 2014 | 2015 | 2016 | 2017 | 2018 |
| Värske piima tooted | **230,4** | **216,0** | **227,6** | **275,7** | **287,0** |
| Joogipiim | 59,4 | 64,8 | 67,5 | 72,1 | 74,4 |
| Koor | 148,1 | 126,0 | 128,1 | 167,9 | 165,4 |
| Hapendatud piim | 21,9 | 22,9 | 24,8 | 29,9 | 28,2 |
| Töödeldud tooted | **278,0** | **313,9** | **296,2** | **256,6** | **290,8** |
| Lõssipulber | 0,0 | 0,0 | 0,6 | 1,4 | 0,4 |
| Või ja muud piimarasvatooted kokku, väljendatud 82% või ekvivalendiga | 92,5 | 110,0 | 103,0 | 89,7 | 103,1 |
| Juust, k.a kohupiim (värske juust) | 183,3 | 203,3 | 192,4 | 165,4 | 187,2 |
| Pakendamata piima ja koore väljavedu | **227,6** | **199,8** | **195,9** | **219,4** | **202,1** |
| Teistest Euroopa Liidu riikidest sisseveetud täispiim | **2,3** | **7,7** | **2,3** | **23,5** | **31,0** |

Allikas: Statistikaamet PM178

Eesti piimasektori ekspordikäive oli aastatel 2012‒2018 sõltuvalt turuolukorrast vahemikus 130‒198 mln eurot (joonis 2). Ekspordikäibe poolest domineerivad kaks kaubagruppi – piim ja rõõsk koor (KN 0401) ning juust (KN 0406). Ekspordikäibest suure osa annab toorpiim. Viimastel aastatel on taas suurenenud enam kui 10% rasvasisaldusega koore toodang ja eksport. Samuti on suurenenud juustutootmisega kaasneva vadaku ekspordikäive. Kui kriisiaastate 2014‒2016 ajal vähenes toorpiima ekspordikäive 50%, siis juustu, vadaku ja värske piima toodete ekspordikäibe vähenemine oli märkimisväärselt väiksem.

Eesti piimatoodete peamised eksportturud on olnud naaberriigid Läti (peamiselt piim ja rõõsk koor), Leedu (piim ja rõõsk koor), Soome (juust) ja Venemaa (juust, piim ja rõõsk koor). Pärast Venemaa impordipiirangute kehtestamist on suurenenud eksport teistesse EL riikidesse (joonis 3). 2018. aastal hakkas tulemusi andma ka pika aja jooksul riigi ja ettevõtjate poolt tehtud töö uute eksportturgude avamiseks.

***Piimatoodete eksport kolmandatesse riikidesse suurenes 2018. aastal 7,4%-ni piimatoodete koguekspordist. Seejuures peamisteks turgudeks olid Hiina (vadak), Jaapan (juust) ja USA (juust).***

Sektori arengule on kaasa aidanud investeeringud, investeeringu­toetused, otsetoetused, sh üleminekutoetuste maksmine täismahus ning väliskapitali erainvesteeringud. Paranenud on lüpsikarja pidamiskeskkond ja tootmise tehnoloogiline varustatus (lüpsi­seadmed, söödamikserid, traktorid vms). Lüpsikarjale on ehitatud moodsad ja kaasaegsed laudad, kindlustatud on kvaliteetne söödabaas. Uuendamist ja kaasajastamist vajavad noorkarjalaudad, kuid ettevõtjate finantsolukord ei võimalda teha vajalikke investeeringuid. Investeerimiseks ja võõrkapitali kaasamiseks ei ole 30%‒40% ettevõtjatel omaosaluse jaoks piisavalt vahendeid.

Perioodil 2012‒2017 ei katnud kogutoodangu väärtus piimatootmis­ettevõtete kogukulusid (tabel 5). Viimati oli piimatoomises kogutoodang tootmiskuludest suurem 2007. aastal. Aastatel 2015‒2016 vähenes kogutoodangu suhe kogukuludesse veelgi ning sektori ettevõtete ettevõtjatulu oli negatiivne. Võlakordaja suurenes aastatel 2012-2018 39-lt 44 protsendini. 2017. aastal toetas paranenud piima kokkuostuhind (tabel 1) siiski tootlikkuse näitajad märkimisväärselt, kuid 2018. ja 2019. aastal oli kokkuostuhind taas madalam, vähendades ka tootlikkust.

***Piimatootjad peavad oma tegevuses üha enam arvestama keskkonnapiirangute ja -nõuetega (sh rahvusvahelistest kokkuleppetest, ELi ja Eesti õigusaktidest tulenevate kohustustega kasvuhoonegaaside ja ammoniaagi heitkoguste piiramiseks).***

Piirangutest ja nõuetest kinnipidamine nõuab ettevõtjatelt ka tulevikus suuri investeeringuid. Arenguruumi on keskkonna­sõbralikult toodetud toodete märgistamiseks, et tootmisalane info jõuaks keskkonnateadliku tarbijani.

**Tabel 5.** Piimatootmisele spetsialiseerunud ettevõtete keskmised majandusnäitajad 2012-2018

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Testettevõtete arv | 179 | 166 | 149 | 138 | 115 | 114 | 106 |
| Kogutoodang, tuhat eurot | 223,6 | 228,7 | 288,2 | 251,1 | 296,8 | 393,4 | 392,2 |
| Toetused v.a investeeringutele, tuhat eurot | 39,5 | 35,6 | 34,2 | 43,2 | 39,7 | 65,8 | 56,3 |
| Toetuste suhe kogutoodangusse | 17,7% | 15,6% | 11,2% | 17,2% | 13,4% | 16,7% | 14,4% |
| Varad kokku, tuhat eurot | 444,5 | 449,2 | 575,0 | 566,2 | 706,7 | 783,3 | 880,4 |
| Kohustused, tuhat eurot | 172,2 | 190,5 | 236,3 | 231,5 | 311,0 | 343,8 | 390,2 |
| Võlakordaja | 39% | 42% | 41% | 41% | 44% | 44% | 44% |
| Netolisandväärtus, tuhat eurot | 67,3 | 65,9 | 70,3 | 57,8 | 48,7 | 135,6 | 97,3 |
| Netolisandväärtus tööjõu aastaühiku kohta, tuhat eurot/tjü | 16,2 | 17,7 | 16,8 | 14,2 | 10,6 | 28,5 | 20,6 |
| Ettevõtjatulu, tuhat eurot | 31,5 | 25,6 | 10,9 | -0,9 | -23,0 | 52,7 | 12,8 |
| Kogutoodangu suhe kogukuludesse | 0,92 | 0,93 | 0,92 | 0,85 | 0,82 | 0,96 | 0,89 |

Allikas: Põllumajandusuuringute Keskus

Ühistuline tootmine ja töötlemine areneb ja seda toetatakse. Tööstus on konsolideerumas, mis on taganud piimatootjate jaoks suurema toorpiima eest maksmise stabiilsuse. Toimuvad arutelud ja püüdlused töötlemise edasiseks konsolideerumiseks. Siiski on tootmises ja tööstuses palju killustumist, koostöö on ebaühtlane või puudulik. Probleemide lahendamisel ei osata näha tervikut. Tugevate tootjaorganisatsioonide puudumise tõttu ei ole tootjal toorpiima kokkuostuhinna kujundamisel piisavalt võimalusi kaasa rääkida.

Eesti Tõuloomakasvatajate Ühistu, mis tegeleb tõuaretuse ja tõuloomade ostu ja müügiga, on liikmete arvu poolest Eesti suurim põllumajandussektoris tegutsev ühistu. Innovatsioonikoostöö alal tegutseb BioCC OÜ, mis tegeleb, söötmistehnoloogia, piima­tehnoloogia ja uute innovaatiliste toodete väljatöötamisega. Patenteeritud on kaks silobakterit, mida Eesti piimatootjad võiksid senisest enam kasutada. Kuna Eestis on valdav piimalehmade silopõhine söötmine, siis probleemid silo kvaliteediga tekitavad probleeme ka loomade tervise ja piima kvaliteediga. Sektori jätkusuutlikkuse tagamisel on väga oluline rohusööda kvaliteedi parendamine. Käivitunud on piimaklaster, mis on eesmärgiks seadnud tarneahela osapoolte koostöös lisandväärtust loovate innovaatiliste lahenduste väljatöötamise ja testimise. Toorpiimale lisandväärtuse andmisel on koostöö teadus- ja arendusasutustega siiski veel ebapiisav. Ettevõtete võimekus investeerida teadus- ja arendustegevusse on madal. Lisandväärtuse suurendamiseks on vaja luua innovaatilisi tooteid, parendada tooraine kvaliteeti ning käibevahendite kättesaadavust.

Sektori arengut toetavad toimiv jõudluskontroll ning katus­organisatsioonid (Eesti Tõuloomakasvatajate Ühistu, Eesti Põllumajandus-Kaubanduskoda, Eesti Toiduainetööstuse Liit).

***Toorpiima kvaliteedianalüüsi süsteem toimib ettevõtetest sõltumatult, mistõttu on tagatud piima ja piimatoodete kvaliteet ja toiduohutus.***

Samas on piimatootmisettevõtete nõrkuseks madal bioturvalisus ja bioohutuse nõuete enesekontrolli puudulikkus. Sageli ei peeta vajalikuks tootmist piisavalt hästi uute taudide ja ohtude eest kaitsta ning riske juhtida. Sektori muudab haavatavamaks vähene haigusohtude ja uute haiguste seire, sissetuleku kindlustamiseks sobilike instrumentide ja kriisikommunikatsiooni strateegia (sektori suhtlemine meediaga) puudumine. Toiduohutuse ja -kvaliteedi nõuded kolmandates riikides muutuvad järjest rangemaks. Tulevikus on eksportimise seisukohast oluline, et nii riik kui sektor suudaks neid nõudeid ennetavalt täita.

Sektori arengut toetab teadmiste ja oskustega pühendunud töötajaskond. Osaletakse piimafoorumitel, õppepäevadel vms, teadmisi täiendatakse edukatest põllumajandusmaadest õppides. Probleemiks on tööjõu vananemine, kesised erialased ehk loomakasvatusalased teadmised, finantsanalüüsi ning tehnoloogiline (eelkõige IT) võimekus. Piimandussektoris on probleemiks tööjõupuudus, sest pakutavad töötingimused ei ole lihtsad (suur füüsiline koormus, pikad tööpäevad jms). Sektoris kasutatakse küll mõningal määral võõrtööjõudu, kuid probleemiks on võõrtööjõu regulatsioonidest tulenevad piirangud ning võõrtööjõu erialane ettevalmistuse puudulikkus. Vaja on täiskasvanute süsteemset täiend- ja ümberõpet.

Kuigi uusi teadmisi jagavad müügiettevõtted (sisendite pakkujad), on puudu kõrgel tasemel sõltumatutest nõustajatest. Riikliku nõustamissüsteemi puuduseks on see, et konsulentide tase ei vasta ettevõtjate ootustele ja vajadustele.

***Piimatootjad hoiavad elu maal, pakkudes elanikele tööd ning panustades kogukondade arengusse ja elukeskkonna parendamisse.***

Olulisel kohal on maine ja tarbija hoiakute kujundamine. Väga positiivne on avatud talude ja toidutööstuste päevade korraldamine. Samas on probleemiks põllumajanduse suhtes positiivse hoiakuga kommunikatsiooni ja mainekujunduse vähesus. Noorem põlvkond ei tea, mis toimub maal ja kuidas toimib piimandussektor või valmib toit. Järjest enam tekib teadmatusest väärarusaamu loomade heaolu teemal.

***Eesti tarbija tarbib palju piimatooteid ning võimalusel eelistab kodumaiseid piimatooteid.***

Aastatel 2012‒2018 suurenes Eestis kõrgema piimarasvasisaldusega piimatoodete nagu rõõsk koor ja või keskmine tarbimine inimese kohta (joonis 4). Samuti on jätkunud juustu tarbimise kasv. Järjepidevalt on aga vähenenud värske piima toodete, sh joogipiima tarbimine.

Aastatel 2016‒2018 vähenes kodumaise juustu, kohupiimakreemi ja jogurti hinnanguline osatähtsus ostuotsustes. 2018. aastal oli see juustu puhul 80%, kohupiimakreemide puhul 76% ja jogurti puhul 74%[[4]](#footnote-5). See annab tunnistust Eesti turul suurenenud konkurentsist teiste riikide piimatoodetega. Väliskapitalil põhinevate kaubanduskettide võimalik laienemine ja konsolideerumine Eesti turul võib piimatoodete osas konkurentsiolukorda veelgi pingestada.

Piima väikekäitlejate (sh kitse- ja lambapiima käitlejad) arv on aasta-aastalt suurenenud. Neid ühendab talumeiereide liit, mis koondab endas 23 piimatootmistalu. Talumeiereide liitu kuuluvates ettevõtetes töödeldakse ligikaudu 5% Eestis toodetavast lehmapiimast ja 7% Eestis töödeldavast lehmapiimast, lisaks enamik kitse- ja lambapiimast. Põhiliselt toodetakse juustu.

***Kui 2000ndatel aastatel SAPARD programmi ja esimese maaelu arengukava rakendudes oli piimasektori selgeks arengustrateegiaks farmide ja tehnoloogia uuendamine, siis edasise arengu tagamiseks on vaja eesmärgiks seada piima ja piimatoodetega uuele kvaliteeditasemele jõudmine.***

## *Visioon*

***Piimandussektor on jätkusuutlik, tugineb koostööle ja pakub kõrge lisandväärtusega mitmekesiseid ja tarbija maitsele vastavaid piimatooteid nii koduturule kui ekspordiks.***

## *Eesmärk*

***Eestis piima tarneahelas loodava lisandväärtuse suurendamine 30%.***

## SWOT analüüs

|  |  |
| --- | --- |
| **Tugevused** | **Nõrkused** |
| * piimatootmiseks sobilik kliima ja maaressurss.
* Karjade struktuur, suurtootmise kogemus ja hea tehnoloogiline varustatus.
* Kõrge produktiivsusega piimakari.
* Orienteeritus ekspordile ning kõrgele kvaliteedile nii tootmises kui töötlemises.
* Paindlik tootearendustegevus ja tuntud kvaliteedi- ning päritolumärgised (mahe, pääsukesemärk)
* Toimivad jõudluskontroll ja katusorganisatsioonid.
* Väikekäitlejate arvestatav hulk
 | * Oskustöötajate vananemine ja puudus.
* Piimatootjate vähene finantsanalüüsi ning tehnoloogiliste (eelkõige IT) võimaluste ärakasutamise võimekus.
* Ebapiisav riskide hindamise ja juhtimise oskus, sissetuleku kindlustamise instrumentide puudumine, vähene kindlustunne.
* Nõrk haigusohtude ja uute haiguste seire ja sealt tulenevate riskide juhtimine.
* Kodumaise kapitali vähesus. Ebapiisav omaosalus investeeringute tegemisel.
* Vähene horisontaalne ja vertikaalne koostöö.
 |
| **Võimalused** | **Ohud** |
| * Tehnoloogiate, sh digivõimaluste kasutamine tarneahelas lisandväärtuse suurendamiseks.
* Piimanduse kui strateegilise valdkonna eelistamine Eesti põllumajanduses.
* Ekspordi- ning bio- ja ringmajanduse toodete arendamine.
* Piimatööstuste edasiarendamine ja konsolideerumise toetamine.
* Püsiv riigipoolne tugi uutele ja kasvavatele turgudele sisenemiseks.
* Keskkonnasõbraliku tootmise, loomade heaolu jm kvaliteedi-märkide ja -kavade (sh rahvusvaheliste) kasutuselevõtmine.
* Kitse-ja lambapiima senisest parem väärindamine
* Väikekäitlejate võrgustiku arendamine
 | * Tööjõupuudus, järelkasvu puudumine sektoris, välistööjõu regulatsioonidest tulenevad piirangud.
* Uued taudid ja haigused.
* Karmistuvad keskkonnapiirangud, -nõuded ja -tasud.
* Väliskapitalil põhinevate kaubanduskettide laienemine ja konsolideerumine Eestis.
* Muutuvad ja karmistuvad toiduohutuse ja -kvaliteedi nõuded kolmandates riikides.
* Suureneb lähiriikide konkurents piirkonnas.
 |

## Eesmärgid ja tegevused

**Sihteesmärk: Eestis piima tarneahelas loodava lisandväärtuse suurendamine 30%**

|  |
| --- |
| **Tootearendus ja innovatsioon** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Piimatoodetele suurema lisandväärtuse andmine | Piimatööstuste toodangu väärtus 1 tonni töödeldud piima kohta | 700 eurot (2017) | 800 eurot | Statistikaamet |
| Piima kokkuostuhind kujuneb vastavalt kuivaine sisaldusele ja kvaliteedile | Eesti piima kokkuostuhind võrreldes EL keskmisega, % | 90,4% (2017) | 100% | Eurostat |
| Piimanduses lisandväärtuse ja tootlikkuse suurendamisele ning tootearendusele suunatud teadus- ja arendustöö rahalise mahu suurendamine | Piimandusega seotud teadus- ja arendusprojektide maht ettevõtetes, sektori organisatsioonides, teadus- ja arendusasutustes ning koostööprojektides |  |  | Vajab uuringut, seireandmete kogumist |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Tagatakse piima ja piimatoodete kõrge kvaliteet ja ohutus. | x | x | PõKa 2030 TS3[[5]](#footnote-6) |
| Arendatakse Eesti tarbija ootustele ja vajadustele vastavaid piimatooteid, eksportturgudele suunatud suure lisandväärtusega piimatooteid ning mittetoiduainelisi tooteid. | x | x | PõKa 2030 TS5, TS7 |
| Võetakse kasutusele bio- ja ringmajanduse tehnoloogiad, et väärindada piima tootmise ja töötlemise kõrvalsaadusi. | x | x | PõKa 2030 TS5, TS7  |
| Võetakse kasutusele piima kuivainet väärtustav piima kokkuostuhinna mudel. | x | x |  |
| Töötatakse välja ja juurutatakse toorpiimale ja piimatoodetele EL kvaliteedinõuetest kõrgemad kvaliteedistandardid.  | x | x |  |
| Suurendatakse piimasektori tarneahelapõhiste teadusuuringute ja koostööprojektide rahalist mahtu (tõuaretus, söötmine, pidamistehnoloogiad, loomade tervis ja heaolu, tooraine kvaliteet, uued tootmis- ja töötlemistehnoloogiad, tootearendus, piimasektori jätkusuutlikkus ja konkurentsivõime, bio- ja ringmajanduse võimalused). | x | x | PõKa 2030 TS7 |
| Tagatakse piimanduse alaste kompetentsikeskuste ning teadus-, arenduse- ja innovatsioonikoostöö platvormide pikaajaline rahastamine. | x | x | PõKa 2030 TS7 |
| Väikekäitlejate tehnoloogiaalane nõustamine uute toodete väljatöötamiseks (sh kitse- ja lambapiimast). | x |  | x |

|  |
| --- |
| **Konkurentsivõime ja kestlikkus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Piimalehmade keskmise karjas püsimise aja suurendamine  | Piimalehmade keskmine vanus karjast väljaviimisel | 60 kuud | 67 kuud | EPJ |
| Piima keskmise rasva- ja valgusisalduse suurendamine  | Piima keskmine rasvasisaldus | 3,9% | 4,2% | Statistikaamet, EPJ |
| Piima keskmine valgusisaldus | 3,4% | 3,5% |
| Lisandväärtuse suurendamine  | Netolisandväärtus tööjõu aastaühiku kohta piima tootmises | 17 789 eurot (2015-2017 keskmine) | 23 000 eurot | FADN |
| Tööviljakus hõivatu kohta lisandväärtuse alusel piima töötlemises | 30 333 eurot (2015-2017 keskmine) | 39 000 eurot | Statistikaamet |
| Kogu Eestis toodetava piima väärindamine Eestis | Toorpiima väliskaubandusbilanss (toorpiima ekspordi ja impordi vahe) | 171 100 tonni (2018) | 0 tonni | Statistikaamet |
| Ammoniaagi ja kasvuhoonegaaside heitkoguse lahti sidumine piimatootmise kasvust | CO2 ekvivalent, t/piimatoodang, t (eelneva kolme aasta kalutud keskmine) | 0,524 (2015-2017) | 0,498 | EKUK, Statistikaamet |
| NH3, t/piimatoodang 1000t (eelneva kolme aasta kaalutud keskmine) | 2,958 (2015-2017) | 2,810 |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Rakendatakse loomade tervisele ja heaolule suunatud karjaterviseprogramme.  | x | x | PõKa 2030 TS2 |
| Juurutatakse piimandussektori riskijuhtimise kava (tootmisriskid, tururiskid, bioturvalisus). | x | x | PõKa 2030 TS2, TS3, TS5 |
| Võetakse kasutusele innovaatilised, sh digilahendused pidamiskeskkonna, loomade heaolu, söötade kvaliteedi ja loomade söötmise parendamiseks, jälgitavuse ja tootlikkuse suurendamiseks. | x | x | PõKa 2030 TS2, TS5, TS7 |
| Viiakse ellu suurfarmide mahetootmisele ülemineku pilootprojekt (nt toetatakse vajalikku investeeringut) | x | x | x |
| Investeeritakse piima töötlemisvõimsuse suurendamisse ja tööstuse kaasajastamisse. | x | x | PõKa 2030 TS5 |
| Aidatakse piimasektori ettevõtetel siseneda uutele ja kasvavatele turgudele. | x | x | PõKa 2030 TS5 |
| Võetakse kasutusele ammoniaagi ja kasvuhoonegaaside heitkoguseid vähendavad tehnoloogiad ja Eestile sobiva arvutusvalemi välja töötamine. | x | x | PõKa 2030 TS1 |
| Lühikeste tarneahelate arendamine väikestele ettevõtjatele. | x |  | PõKa 2030 TS5 |

|  |
| --- |
| **Kommunikatsioon ja mainekujundus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Kodumaiste piimatoodete hinnangulise osatähtsuse suurenemine 10 protsendipunkti võrra kõigi piimatoodete lõikes võrreldes aastaga 2018 | Jogurt | 74% | 84% | Eesti Konjunk-tuuriinstituut |
| Kohupiimakreem | 76% | 86% |
| Juust | 80% | 90% |
| Piimandussektori maine paraneb | Positiivsete meediakajastuste % |  |  | Meedia-monitooring |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Eesti piimanduse ja piimatoodete promotsioon Eestis ja välismaal tööstuste üleselt. | x | x | PõKa 2030 TS5 |
| EPKK pääsukesemärgi edasiarendamine. |  | x |  |
| Keskkonnasõbraliku tootmise märgi või kava loomine või liitumine rahvusvahelise kavaga. | x | x |  |
| Eesti piimakarjade loomade heaolu tutvustamine ja selgitamine üldsusele. | x | x |  |
| Tutvustatakse üldsusele piimanduse majanduslikke, keskkonna-alaseid ja sotsiaalseid mõjusid. | x | x |  |
| Tutvustatakse üldsusele vabatahtlikult rakendatavaid kvaliteedi, keskkonnakaitselisi jms parameetreid (Elis kehtivatest nõuetest kõrgemaid). | x | x |  |
| Koostatakse kommunikatsiooni, sh kriisikommunikatsiooni kava ja arendatakse vastavaid kõneisikuid. |  | x |  |
| Piimanduse arengu(kava) eduaruannete avaldamine |  | x | x |

|  |
| --- |
| **Koostöö ja ühistegevus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Piimatootjate ja piimaühistute (kaas)omandis olevate piimatööstuste turuosa suurendamine toorpiimaturul | Piimatootjate (kaas)omandis olevate piimatööstuste turuosa toorpiimaturul | 25% | 50% | EPKK |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Edendatakse koostööd ja ühistegevust piimanduse tarneahelas alates sisenditest kuni tarbijateni. | x | x | PõKa 2030 TS5 |
| Toetatakse piimatööstuste konsolideerumist erinevate toetus- ja rahastamisvahendite ning kapitali kaasamise võimaluste kaudu. | x | x | PõKa 2030 TS5 |
| Otsitakse võimalusi Eesti piimatööstuse ühise ekspordiportfelli arendamiseks. | x | x | x |
| Arendatakse koostööd rahvusvaheliste ja välisriikide piimandussektori organisatsioonidega. |  | x | x |

|  |
| --- |
| **Inimeste arendamine** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Erialase ettevalmistusega (haridusega) töötajate osatähtsuse suurendamine piimatootmises ja piimatööstustes | Erialase ettevalmistusega (haridusega) töötajate osatähtsus piimafarmides ja piimatööstustes |  |  | Vajab eraldi uuringut |
| Ettevõtete ja haridusasutuste süsteemse koostöö loomine töötajate täienduskoolituse, uute töötajate koolitamise ja õpetajate/õppejõudude täienduskoolituse alal |  |  |  | Vajab eraldi uuringut |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Luuakse täiskasvanute piimanduse alane ümber- ja täiendõppe süsteem (sh sööda tootmine, söötmine, tõuaretus, loomade heaolu, karjatervis, piima kvaliteet, piimatoodete tootmine, finantsjuhtimine, turundus).  | x | x | PõKa 2030 TS7 |
| Luuakse toetusmeede piimatehnoloogide koolitamiseks, sh välismaal (nt teadmussiirde meede) |  |  | PõKa 2030 TS7 |
| Luuakse võimalused üliõpilaste ja töötajate koolitamiseks ja praktikaks välismaal (nt teadmussiirde meede) |  |  | PõKa 2030 TS7 |
| Luuakse süsteem piimanduse tutvustamiseks alates alusharidusest kuni gümnaasiumini.  | x | x | x |
| Tunnustatakse piimatootmis- ja töötlemisettevõtete töötajaid. |  | x |  |

# Teraviljasektori arengukava aastaks 2030

## Olukorra kirjeldus

Teraviljakasvatus on Eestis pika ajalooga. Eesti klimaatilised tingimused ja mullastik on sobilik teravilja-, eriti rukki kasvatamiseks. 2018. aastal kasvatati teravilja, kaunvilja ja tehnilisi kultuure 476 400 hektaril (tabel 6), mis moodustas 47% kasutatavast põllumajandusmaast. Aastatel 2012‒2018 suurenes teravilja kasvupind 21%, tehniliste kultuuride (peamiselt raps ja rüps) kasvupind vähenes 10%. Kaunvilja kasvupind suurenes 2017. aastaks 2012. aastaga võrreldes kuus korda, sest ühtse pindalatoetuse saajad hakkasid täitma rohestamise nõudeid[[6]](#footnote-7).

***Teravilja, kaunvilja ja tehniliste kultuuride kasvupinna laienemist on mõjutanud kriis piima- ja sealihasektorites. Mitmed ettevõtted, mis lõpetasid piimakarja ja seapidamise, spetsialiseerusid ümber teraviljakasvatusele.***

Kasvupinna muutused kajastuvad ka saagi muutustes. Soodsamatel aastatel on teraviljatoodang ületanud miljoni tonni piiri, ulatudes 2015. aastal rekordiliselt 1,5 miljoni tonnini. Aastatel 2012‒2015 kolme eelneva aasta kaalutud libisev keskmine saagikus suurenes, teravilja maksimaalne saagikus jõudis 4382 kg/ha ning rapsi- ja rüpsiseemne puhul 2773 kg/ha. Aastatel 2016‒2018 olid tootmistingimused heitlikud ning kolme aasta libisev keskmine saagikus vähenes (joonised L7 ja L8).

Maheteraviljatoodangu maht ja osatähtsus on kasvanud (tabel 7). 2018. aastal moodustas maheteravili 13% teravilja kasvupinnast ning 6% saagist. Maheteravilja saagikus on ca 2,5 korda keskmisest saagikusest madalam. Mahekaunvili moodustas 2018. aastal 20% kaunvilja kasvupinnast ning 11% saagist. Maheraps ja -rüps moodustasid 2018. aastal 9% rapsi ja rüpsi kasvupinnast ning 2% saagist.

Kuigi teravilja, kaunvilja ja tehniliste kultuuride kasvupind on suurenenud, siis aastatel 2012‒2018 teravilja-, kaunvilja-, rapsi- ja rüpsitoodangu väärtuse osakaal põllumajanduse kogutoodangu väärtusest valdavalt vähenes (tabel 8). Kasvas vaid kaunviljade toodangu väärtus ning kaeratoodangu väärtus jäi samaks. Põllumajanduse majandusharu toodangu väärtusest annab teraviljasektor sõltuvalt aastast 23‒33%.

**Tabel 6. T**eravilja, kaunvilja ning tehniliste kultuuride kasvupind ja saak, 2012‒2018

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Kasvupind |  |  |  |  |  |  |  |
| Teravili | 290,5 | 311,0 | 332,9 | 350,4 | 351,4 | 330,7 | 350,4 |
| Kaunvili | 11,0 | 13,6 | 19,1 | 31,3 | 55,4 | 65,6 | 46,8 |
| Tehnilised kultuurid | 87,9 | 87,2 | 81,0 | 72,6 | 75,3 | 85,5 | 79,2 |
| Kokku | **389,4** | **411,8** | **433,0** | **454,3** | **482,1** | **481,8** | **476,4** |
| Osatähtsus kasutatavast põllumajandusmaast | 40,7% | 42,6% | 44,4% | 45,7% | 48,0% | 48,1% |  47,4% |
| Saak |  |  |  |  |  |  |  |
| Teravili | 991,2 | 975,5 | 1 221,6 | 1 535,3 | 934,1 | 1 311,9 | 919,8 |
| Kaunvili | 12,9 | 31,4 | 39,5 | 86,2 | 109,5 | 75,3 | 71,0 |
| Rapsi- ja rüpsiseeme | 157,8 | 174,0 | 166,2 | 196,3 | 102,5 | 165,3 | 113,6 |

Allikas: Statistikaamet PM028, PM0281, PM04

**Tabel 7.** Maheteravilja, -kaunvilja ning rapsi- ja rüpsiseemne kasvupind ja saak, 2013‒2018

|  |  |  |  |  |  |  |
| --- | --- | --- | --- | --- | --- | --- |
|   | 2013 | 2014 | 2015 | 2016 | 2017 | 2018 |
| Mahetaravili |  |  |  |  |  |  |
| Kasvupind, 1000 ha | 23,1 | 27,2 | 28,2 | 34,3 | 39,1 | 45,6 |
| Saak, 1000 t | 32,7 | 37,3 | 47,9 | 45,9 | 60,1 | 55,0 |
| Saagikus, kg/ha | 1 417 | 1 371 | 1 699 | 1 337 | 1 538 | 1206 |
| Osatähtsus teravilja kogutoodangust | 3,4% | 3,8% | 4,9% | 4,7% | 6,2% | 6,0% |
| Mahekaunvili |  |  |  |  |  |  |
| Kasvupind, 1000 ha | 2,3 | 3,2 | 4,3 | 7,2 | 9,1 | 9,5 |
| Saak, 1000 t | 2,8 | 4,0 | 6,2 | 7,6 | 6,7 | 7,6 |
| Osatähtsus kaunvilja kogutoodangust | 8,9% | 10,1% | 7,2% | 6,9% | 8,9% | 10,7% |
| Maheraps ja –rüps |  |  |  |  |  |  |
| Kasvupind, 1000 ha | 3,0 | 4,1 | 3,5 | 4,0 | 4,8 | 4,7 |
| Saak, 1000 t | 1,5 | 1,6 | 2,5 | 1,6 | 1,8 | 1,7 |
| Osatähtsus õliseemne kogutoodangust | 0,9% | 1,0% | 1,3% | 1,6% | 1,1% | 2,4% |

Allikas: Statistikaamet PM07

Teravilja ja rapsi keskmised müügihinnad olid suhteliselt kõrged aastatel 2012‒2014 (joonis L9). Ka 2018. aastal olid hinnad varasemate aastatega võrreldes kõrgemad. Samas ei ole aastatel 2012‒2018 põllumajandustootmise tootmisvahendite keskmised hinnad vähenenud. Saagikuse ja toodangu müügihinna langus ning sigade ja piimalehmade arvu vähenemisest tulenev söödateravilja nõudluse vähenemine on põhjustanud teraviljakasvatajatele mitu järjestikust majanduslikult rasket aastat.

***Suurenenud teraviljatoodangule on edukalt leitud eksportturud.***

Kuni pool teravilja ja rapsi toodangust eksporditakse nii toidu- kui söödaviljana (nt Saudi Araabiasse, Araabia Ühendemiraatidesse jm). Toidu- ja söödavilja osakaal ekspordis sõltub suures ulatuses ilmastikutingimustest. Soodsate tingimuste korral on eesmärgiks võimalikult suures mahus toiduvilja eksport. Eesti päritolu teravilja ja õliseemne ning neist valmistatud toodete ekspordi väärtus on aastatel 2013‒2018 igal aastal ületanud 200 mln eurot (joonis 5). Viimastel aastatel on oluliselt suurenenud rapsi- ja rüpsiseemne väärindamine. Oluliselt on suurenenud rapsiõli eksport, mille väärtus ületab rapsi- ja rüpsiseemne eksporti. Eesti on netoimportija ka jahu, tangude ja kruupide; linnaste; tärklise; inuliini ja nisugluteeni (kaubagrupp 11) ning linnastest, jahust, tärklisest ja piimast valmistatud toodete osas.

**Tabel 8.** Toodangu väärtus 2012‒2018, mln eurot

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Nisu ja speltanisu | 109,1 | 69,5 | 94,0 | 114,5 | 58,4 | 99,5 | 75,7 |
| Rukis | 10,3 | 2,7 | 5,7 | 6,3 | 3,1 | 6,1 | 4,6 |
| Oder | 68,7 | 63,9 | 64,8 | 75,8 | 42,1 | 57,0 | 54,9 |
| Kaer | 14,4 | 7,9 | 6,9 | 8,3 | 6,1 | 9,4 | 14,4 |
| Muu teravili (tatar, tritik, segavili) | 5,8 | 2,2 | 4,4 | 6,4 | 2,0 | 3,9 | 2,2 |
| Kaunvili | 2,9 | 6,5 | 7,0 | 14,7 | 21,4 | 13,5 | 13,1 |
| Raps ja rüps | 75,7 | 62,4 | 54,0 | 73,6 | 37,1 | 60,3 | 41,9 |
| Kokku | **286, 9** | **215,1** | **236,9** | **299,6** | **170,2** | **249,8** | **206,8** |
| Osatähtsus põllumajanduse majandusharu toodangust (tootetoetuseta) | 32,1% | 23,4% | 26,4% | 32,8% | 23,0% | 29,0% | 24,4% |

Allikas: Statistikaamet PM54

***Teravilja eksporti toetab olemasolev taristu.***

Eestist on võimalik läbi sadamate eksportida suhteliselt suuri teraviljakoguseid. Samas Eestis levinud maanteetranspordil põhinev logistika on kulukam võrreldes raudteevedudega, mida kasutatakse rohkem naaberriikides.

***Eestis kasutatakse umbes pool siin toodetavast teraviljast ning ülejäänu eksporditakse.***

Sõltuvalt aastast kasutatakse Eestis inimtarbimiseks teravilja koguses, mis vastab 7-10%-le Eesti teravilja kogutoodangust (joonis 6). Loomasöödana kasutati 2016. aastal 31% Eesti teravilja saagist. Teraviljaga isevarustatus on kõrge, ulatudes viimastel aastatel 200% lähedale (joonis 7). Vaid rukkiga isevarustatus on mõnel aastal jäänud alla 100% taseme.

***Tööjõu tootlikkus on teraviljasektoris kõrge.***

2017. aastal oli netolisandväärtus tööjõuühiku kohta 30 351 eurot, kuid 2018. aastal see vähenes (tabel 9). Heitlikule saagikusele ja varasemast madalamatele kokkuostuhindadele vaatamata on netolisandväärtus ja ettevõtjatulu tööjõu aastaühiku kohta pigem kasvanud ning toetuste suhe toodangu väärtusesse ja netolisandväärtusesse kahanenud. Siiski ei ole kogutoodang katnud tootmiseks tehtud kogukulusid.

**Tabel 9.** Teravilja, õli- ja valgukultuuride kasvatamisele spetsialiseerunud ettevõtete majandusnäitajad

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Testettevõtete arv | 162 | 169 | 183 | 180 | 180 | 188 | 180 |
| Kogutoodang, tuhat eurot | 121,6 | 93,9 | 96,8 | 121,1 | 103,0 | 120,2 | 124,3 |
| Toetused, v.a. investeeringutele, tuhat eurot | 33,4 | 36,9 | 30,4 | 28,9 | 33,1 | 35,6 | 42,0 |
| Toetuste suhe kogutoodangusse | 27,5% | 39,3% | 31,4% | 23,9% | 32,1% | 29,6% | 33,8% |
| Varad kokku, tuhat eurot | 275,9 | 299,4 | 292,6 | 325,2 | 363,4 | 348,1 | 399,2 |
| Kohustused, tuhat eurot | 63,6 | 81,9 | 89,3 | 103,3 | 120,0 | 115,7 | 138,1 |
| Võlakordaja | 23,1% | 27,4% | 30,5% | 31,8% | 33,0% | 33,2% | 34,6% |
| Netolisandväärtus, tuhat eurot | 53,5 | 26,9 | 26,0 | 32,1 | 21,8 | 41,5 | 33,1 |
| Netolisandväärus tööjõu aastaühiku kohta, tuhat eurot/tjü | 41,1 | 21,7 | 20,7 | 26,4 | 15,5 | 30,4 | 20,6 |
| Ettevõtjatulu, tuhat eurot | 43,6 | 18,4 | 13,0 | 19,0 | 8,3 | 21,6 | 8,4 |
| Kogutoodangu suhe kogukuludesse | 1,07 | 0,81 | 0,84 | 0,90 | 0,76 | 0,88 | 0,78 |

Allikas: FADN

Aastal 2012 kõrgete teravilja ja rapsiseemne kokkuostuhindade juures saavutatud majandusnäitajad iseloomustavad teraviljasektori ettevõtete jaoks nende majanduslikku võimekust. Hiljem pole sektor sama häid tulemusi saavutatud.

Teraviljasektori arenguks on suure tõuke andnud senine toetuste süsteem. Põllumaa tagatisväärtuse, aga ka pindalapõhiste toetuste suurenemine on võimaldanud kaasata enam võõrvahendeid ette­võtete arendamiseks. Investeeringutoetustega on erinevatel rahastamis­perioodidel rahastatud tehnoloogia kaasajastamiseks vajalikke investeeringuid. Erinevused investeeringutoetuste kätte­saadavuse osas suuremate ja väiksemate ettevõtete jaoks on sektoris moonutanud konkurentsiolukorda. Toetuste kätte­saada­vuse diferentseerimisega kaasneb ettevõtete kunstlik jagamine väiksemateks ettevõteteks, mistõttu ei tohiks toetuste fokus­seerimisel ettevõtte suurus olla peamiseks kriteeriumiks. Lisaks on oluline, et EL liikmesriikides kehtiksid ühtsed toetustasemed ja ühesugused reeglid. Finants­vahendite kättesaadavus finantsturul on teraviljasektori jaoks hea. Finantssektori ettevõtjad on õppinud põllumajandussektori eri­pärasid ja vajadusi varasemast paremini mõistma. Sellegipoolest on teraviljasektoris probleemiks ettevõtete likviidsus külviperioodil.

***Suure arengu on läbi teinud teravilja kokkuostu turg.***

Arenenud on ettevõtjate vaheline koostöö ja ühistegevus, mis aitab suurendada tarneahela läbipaistvust, tagab eluterve konkurentsi ja sektoris tervikuna arendab ühistulist mõtlemist ja tegutsemist.

Suure arengu on läbi teinud ka tootmissisendite turg. Eesti turul tegutsevad ja omavad esindust mitmed rahvusvahelised ettevõtted, mistõttu sisendid on Eesti teraviljakasvatajate jaoks kättesaadavad ning valik lai.

Veskid on alustanud koostööd põllumeestega, andes tagasisidet, millised sordid sobivad paremini pagaritööstusele, millised mitte. Väikeste veskite probleemiks on tooraine kättesaadavus. Neil on keeruline hankida väikestes kogustes nii tava- kui ka mahetoorainet, sest tooraine kättesaadavuses konkureeritakse suurte kokku­ostjatega nii mahus kui hinnas.

Teraviljasektoris on jätkunud strukturaalsed muutused, mida on võimaldanud ka hästi toimiv põllumaaturg – vähenenud on väiksema põllumajandusmaaga ettevõtete arv ning keskmine maakasutus ettevõtte kohta on suurenenud (tabel 10). Samas tõstab strukturaalse muutuse protsess esile teatud vastuolud ajaloolise paratamatusega (maade tagastamine ja erastamine), mis sageli viib suuremate ja väiksemate ettevõtete, aga ka põllumajanduse erinevate harude vastandumiseni.

**Tabel 10.** Ettevõtjate arv ning tootjate keskmine suurus 2013 ja 2016, ha

|  |  |  |
| --- | --- | --- |
|   | 2013 | 2016  |
|  | Majapidamiste/ettevõtete arv | põllumaad majapidamise kohta, ha | Majapidamiste/ettevõtete arv | põllumaad majapidamise kohta, ha |
| Teravili | 5 468 | 56,9 | 4 985 | 70,5 |
| Kaunvili | 720 | 18,9 | 1 661 | 33,4 |
| Tehnilised kultuurid | 1 612 | 54,1 | 1 569 | 48,0 |

Allikas: Statistikaamet PMS102

Suurenenud on taimse ja loomse õli ja rasva, pagari- ja makaronitoodete ning valmis loomasööda tootmisega tegelevate ettevõtete arv. Vähenenud on jahu ja tangainete ning tärklise ja tärklisetoodete tootmisega tegelevate ettevõtete arv (tabel 11). Pagari- ja makarontoodete tootjate arv on aastatel 2012‒2017 suurenenud, kuid viimastel aastatel on seal töötavate inimeste arv vähenenud. Toodangu väärtuse ja lisandväärtuse suurenemine on seejuures jätkunud. Teravilja ja õliseemet töötleva tööstuse hõivest, toodangu väärtusest ja lisandväärtusest suurima osa annabki pagari- ja makarontoodete tootmine. Nagu nähtub tabelist 11, on statistika teraviljasektori töötleva tööstuse osas napp. Ka näiteks pagaritoodete tootmisega tegelevate ettevõtete statistika esitatakse koos makaronitootjatega.

Pagaritööstuses kasutatakse peamiselt kodumaist toorainet. Pagaritööstuses tegutses 2017. aastal 172 ettevõtet, mistõttu konkurents leiva- ja saiaturul on tihe. Enamikus (70%) pagaritööstuse ettevõtetest on alla 10 töötajaga mikroettevõtted. Vaatamata suurele ettevõtete arvule annavad 4-5 suuremat ettevõtet peaaegu 75% pagaritööstuse müügitulust[[7]](#footnote-8).

Teraviljaturul on keeruline kujundada Eesti kui päritoluriigipõhist kuvandit. Selleks on Eesti nn tavateravilja tootmismahud liiga väikesed. Teraviljakauplejad viitavad kvaliteedist rääkides pigem Balti kvaliteedile.

Käivitunud on Eesti Põllukultuuride innnovatsiooniklaster, mis tegeleb mh taimeõlide väärindamiseks parimate töötlemis­võimaluste leidmise, lahenduste otsimisega kaunviljakultuuride parimaks kasutamiseks loomasöödana, linajäätmete ja jahude innovaatilise väärindamisega.

**Tabel 11.** Teravilja ja õliseemne töötlemisega tegelevate ettevõtete majandusnäitajad, 2012‒2017

|  |  |  |  |  |  |  |
| --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 |
| Pagari- ja makarontoodete tootmine |
| Ettevõtete arv | 114 | 131 | 128 | 150 | 162 | 178 |
| Tööga hõivatud isikute aastakeskmine arv | 2 831 | 2 856 | 2 987 | 3 154 | 3 007 | 2 999 |
| Toodangu väärtus, mln eurot | 133,9 | 143,7 | 159,2 | 166,1 | 155,7 | 165,3 |
| Lisandväärtus, mln eurot | 43,0 | 46,0 | 52,4 | 52,0 | 53,6 | 55,5 |

Allikas: Statistikaamet EM014

Suur probleem on vananev töötajaskond, aeglane põlvkondade vahetumine ja süvenev kvalifitseeritud haridusega tööjõu (sh agronoomide) puudus. Kuna keskmine põllumaa suurus maja­pidamise kohta kasvab (tabel 10), siis suurenevad alustavate (sh noorte) ettevõtjate jaoks barjäärid sektorisse sisenemisel. Samuti seab tõkkeid põllumajanduse halb maine, mistõttu noored ei vali edasiõppimisel põllumajanduslikke erialasid.

***Eesti teraviljakasvatajad on avatud uuendustele ja tegelevad pidevalt enesetäiendusega, kuid sektoris tunnetatakse vajadust kaasaegse ja süsteemse agronoomia- ja tehnoloogiaalase hariduse järele.***

Riiklik nõuandesüsteem ei vasta tootjate vajadustele. Seda tühimikku täidavad sisendite pakkujad, kokkuostjad ja ühistud, kes pakuvad ettevõtjatele agronoomiaalast oskusteavet. Ettevõtjatele pakutakse võimalust osaleda koolitustel, seminaridel, tavaviljeluse põllu­päevadel ning tutvuda parimate praktikatega erinevates riikides üle maailma, kuid pakutavatel teavitus- ja koolitustegevustel osaleb väga väike osa ettevõtjatest.

Infotehnoloogia arengu toel on teraviljaturg muutunud varasemast läbipaistvamaks. Teraviljaga kauplemine on valdavalt börsipõhine ja sektori osapooled jälgivad turuhindu igapäevaselt. Viimastel aastatel on paranenud ka põllumeeste teadmised teraviljabörsidest ning palju on tähelepanu pööratud saagikuse suurendamisele, kuid ettevõtjatel on puudulikud teadmised ja oskused majandusanalüüsi, investeerimisotsuste, finantseerimise, juhtimise, riskianalüüsi ja riskide maandamise valdkonnas. Riskide teema on muutunud aktuaalseks, sest viimastel aastatel on turgudel valitsenud suhteliselt madalad teravilja kokkuostuhinnad ning kliimamuutusega on kaasnenud äärmuslike ilmastikuolude (põud, pikad vihmaperioodid) sagenemine. Samuti on oskusteabe süsteemne jagamine mahe­teraviljakasvatuses algusjärgus.

Vaja on arendada erinevate põllumajandusharude ülest tervikpildi analüüsimise võimekust. Näiteks sigade Aafrika katku levik põhjustas sigade ja seakasvatajate arvu vähenemise. Sellega seoses vähenes märkimisväärselt ka nõudlus söödateravilja järele.

Riik on kaasanud ettevõtjad poliitikate kujundamise otsustus­protsessidesse. Sellegipoolest on probleemiks lühikese perspek­tiiviga põllumajanduspoliitika, poliitikast tingitud võimalused toetus­tega „skeemitamiseks“ ning põllumajanduskeskkonna poliiti­kast tulenevate nõuete sage muutmine, mis toob kaasa ette­võtlus­keskkonna ebastabiilsuse. Sektorit on oluliselt mõjutanud näiteks rohestamise meede, mis on stimuleerinud kaunviljade kasvatamist turu nõudlust ületavas mahus. Viimastel aastatel on rohumaade minimaalsete hooldus­nõuete reegleid korduvalt muude­tud. Nõuete sage muutmine toob kaasa nende täitmiseks tehtud investeeringute kasutuks muutumise ning kulude suurenemise.

Põhjaveeseire tulemuste halvenemine ja taimekaitsevahendite puhul erinevate toimeainete keelamine on teraviljasektori arengu puhul oluline oht. Kohatine ülereguleeritus pisiasjades ning sage­dased kontrollid nõuavad ettevõtjatelt järjest enam ressursse (eelkõige aega).

Esineb probleeme tarneahela efektiivses toimimises, eriti on see terav töötleja ja kaubanduskettide vahel. Küsimus on väikestes toodangu mahtudes ning jaekaubanduse ettevõtete nõuded on ettevõtjatele ülejõukäivad.

Kuigi Eesti tarbija on hinnatundlik, on paranenud inimeste toitumisalane teadlikkus. Sellega seoses väheneb nisu tarbimine.

 suureneb tervist enam toetavate täisteratoodete ja Eestis seni vähetuntud teraviljatoodete tarbimine.

## *Visioon*

***Eesti teraviljasektor on aastal 2030 keskkonnasõbralik, mitmekesine, konkurentsivõimeline, innovaatiline ja ekspordile suunatud.***

## *Eesmärk*

***Eesti teraviljasektor annab 2030. aastal suurenenud tootmise ja töötlemise mahu juures kõrgema lisandväärtusega toodangut.***

## SWOT analüüs

|  |  |
| --- | --- |
| **Tugevused** | **Nõrkused** |
| * Ettevõtjate oskused, teadmised, avatus uuele (tehnoloogiad), süsteemne enesetäiendamine.
* Suured teraviljatootmise ettevõtted.
* Avatud ostu-müügi kanalid (toomis-tarbimisahela olemasolu).
* Tasakaalustatud konkurents (sh ühistegevus) ja konkurentsivõimeline tootmine.
* Finantsvahendite kättesaadavus.
 | * Tootjate ebaühtlane majandusanalüüsi võimekus, kaasaegse erialase hariduse puudumine.
* Piiratud ja vananev inimressurss, aeglane põlvkondade vahetumine.
* Põllumajanduse halb maine – noored ei taha minna õppima.
* Vähene finantsvõimekus (likviidsus) külviperioodil.
 |
| **Võimalused** | **Ohud** |
| * Biomajandus (toorme väärindamine bioenergiaks, innovaatiliseks tooteks).
* Kasvav globaalne ja siseturu nõudlus (sööda-)teraviljale ja (väärindatud) teraviljatoodetele.
* Riskide juhtimise strateegia loomine põllumajandussektoris.
* Kultuuride mitmekesistamine (uute kultuuride kasvatama hakkamine).
 | * Poliitikad ja strateegiad (geo-, sise-, keskkonna-, põllumajandus- ja maapoliitika) on lühiajalised ja ebastabiilsed, sh ülemäära piiravate ja sageli muutuvate regulatsioonidega ja suureneva bürokraatiaga.
* Suurte teraviljatootmismaade (sh Venemaa) mõju hindadele, turgude volatiilsus.
* Kliimamuutus (äärmuslike ilmastikuolude sagenemine).
* Maaparandussüsteemide amortiseerumine
* Eesti põllumajandusteaduse ja -hariduse hääbumine ja kadumine.
* Järeltulevate põlvkondade vähene huvi põllumajanduse vastu.
 |

## Eesmärgid ja tegevused

**Sihteesmärk:** **Eesti teraviljasektor annab 2030. aastal suurenenud tootmise ja töötlemise mahu juures kõrgema lisandväärtusega toodangut.**

|  |
| --- |
| **Tootearendus ja innovatsioon** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Tootearendusliku ja tehnoloogilise võimekuse tõstmine | Investeeringud põhivarasse pagari- ja makarontoodete tootmise ettevõtetes, mln eurot | 14,3 (2015-17 keskmine) | 20,0 | Statistikaamet EM014 |
| Innovaatilise toodete väljatöötamine  | Innovaatiliste toodete arv |  |  | Eduaruanne |
| Teraviljasektoris lisandväärtuse ja tootlikkuse suurendamisele ning tootearendusele suunatud teadus- ja arendustöö rahalise mahu suurendamine | Teraviljasektoriga seotud teadus- ja arendusprojektide maht ettevõtetes, sektori organisatsioonides, teadus- ja arendusasutustes ning koostööprojektides, eurot |  |  | Uuring, iga-aastased seireandmed |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Arendatakse innovaatilisi teraviljatoodete tootmise tehnoloogiaid. | x |  |  |
| Arendatakse koostöös teadus- ja arendusasutustega suure lisandväärtusega teraviljatooteid. | x | x | PõKa 2030 TS5 |
| Võetakse kasutusele bio- ja ringmajanduse tehnoloogiad teravilja ja teraviljatootmise kõrvalsaaduste väärindamiseks biotoodeteks (põhust etanool, paberi tootmine, kiutootmise edasiarendus, piirituse praaga kasutamine veisesöödaks vms). | x |  | PõKa 2030 TS5 |
| Tagatakse teraviljakasvatamise ja -töötlemise alaste kompetentsikeskuste ning teadus-, arendus- ja innovatsioonikoostöö platvormide pikaajaline rahastamine. |  |  | x |
| Arendatakse ettevõtete ning teadus- ja arendusasutuste vahelist koostööd, nii vastastikuse mõlema osapoole tegutsemismudelite mõistmise, ühiste eesmärkide püstitamise, probleemide lahendamise kui koostöö finantseerimise osas. | x | x | PõKa 2030 TS7 |

|  |
| --- |
| **Konkurentsivõime ja kestlikkus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Väetiste ja taimekaitsevahendite neutraalne mõju looduskeskkonnale | Lämmastiku ja fosfori kasutamise tõhusus | N 57%, P 93% (2015-17 kesk) | N 70%P 85-90% | Põllumajandus-uuringute Keskus |
| Turustatud taimekaitsevahendite kogused põllumajandusmaa kohta, kg/ha | 0,705 (2017) | 0,635 | Statistikaamet (KK2085, PM028) |
| Põllulindude indeks (2000=100) | 61,9 (2017)  | 61,9 | OECD |
| Kimalaste/tolmeldajate mitmekesisuse indeks | 1,572 (2018) | 1,572 | PMK |
| Teraviljasektoris lisandväärtuse kasv  | Netolisandväärtus tööjõu aastaühiku kohta teravilja kasvatamisele spetsialiseerunud ettevõtetes, tuhat eurot/tjü | 30,4 (2017) | 40,0 | FADN |
| Tööviljakus hõivatu kohta müügitulu alusel pagari ja makaronitoodete tootmises, tuhat eurot | 18,5 (2017) | 25,0 | Statistikaamet (EM008) |
| Eesti päritolu töödeldud toodete ekspordi kasv  | Jahu, tangude ja kruupide ekspordi väärtus, mln eurot | 8,8 (2018) | 20,0 | Statistikaamet (VK200, kaubagrupid 11, 1514, 19, 2306, 2308, 2309) |
| Loomsete ja taimsete rasvade ning õlide ekspordi väärtus, mln eurot | 35,6 (2018) | 50,0 |
| Jahust valmistatud toodete ekspordi väärtus, mln eurot | 72,7 (2018) | 100,0 |
| Õlikookide ja loomasöödana kasutatavate toodete ekspordi väärtus, mln eurot | 11,4 (2018) | 15,0 |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Otsitakse võimalusi glüfosaadi ohutuks kasutamiseks ja asendamiseks. | x |  | PõKa 2030 TS7 |
| Võetakse kasutusele tehnoloogiad (täppisviljeluse süsteemid ja digitehnoloogiad), mis võimaldavad erinevate kultuuride kasvatamisel arvestada erinevate mullatüüpidega. | x |  |  |
| Aidatakse kaasa tervikliku maakasutusepoliitika väljatöötamisele (elurikkuse säilitamine, biomajanduse jaoks vajalikud kultuurid, süsiniku sidumine, uusarendused, tehnopargid jm). |  |  | x |
| Teraviljakasvatajate ja töötleva tööstuse koostöös selekteeritakse välja kultuurid ja sordid, mis Eestis paremini kasvavad, on saagikamad ja/või tulusamad, ja tooted, mis vastavad maailmaturu nõudlusele (sh erikvaliteet, glüfosaadivaba, mahe, sertifitseeritud seeme, kasvuregulaatorivaba, keskkonnasõbralikult kasvatatud, sordipõhine jms). | x | x | PõKa 2030 TS4 |
| Arendatakse välja ja võetakse kasutusele põllumajandustoodete ja toiduainete kvaliteedikavad. | x | x | PõKa 2030 TS5 |
| Juurutatakse teraviljasektori riskijuhtimise kava (tootmisriskid, tururiskid, uued taimekahjurid ja –haigused). |  |  | PõKa 2030 TS2, TS3, TS5 |
| Suurendatakse kohaliku maheteravilja töötlemist. | x | x | PõKa 2030 TS5 |
| Loomasööda tootmisel suurendatakse kohaliku tooraine osatähtsust (riigi roll läbi toetuste suunamise) | x | x | x |
| Suurendatakse teravilja- ja õlikultuure töötleva tööstuse ekspordivõimekust (kvaliteet ja maht). |  | x | PõKa 2030 TS5 |

|  |
| --- |
| **Kommunikatsioon ja mainekujundus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Eesti elanike ostueelistuste suurenemine kodumaiste teraviljatoodete ja toiduõli osas  | Kodumaiste jahu ja tangainete hinnanguline osatähtsus ostudes, % | 80% (2018) | 85% | EKI |
| Kodumaiste küpsiste ja keekside hinnanguline osatähtsus ostudes, % | 55% (2018) | 65% |
| Kodumaise toiduõli hinnanguline osatähtsus ostudes, % | 51% (2018) | 60% |
| Kodumaiste makarontoodete hinnanguline osatähtsus ostudes, % | 40% (2018) | 45% |
| Teraviljatootmise positiivne kuvand/maine | Eesti elanike hoiak või meediakajastused |  |  | Uuring, edulood |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Kasutatakse brände „Keskkonnasõbralikult kasvatatud“ või „Toodetud puhtas looduses“ toodete müümisel, sh ekspordiks (või ühinetakse Läänemere, Põhjamaade brändidega, arendatakse Balti kvaliteedi kuvandit vms). | x | x | PõKa 2030 TS5 |
| Tutvustatakse üldsusele teraviljasektori (sh mahetootmise) majanduslikke, keskkonnaalaseid ja sotsiaalseid mõjusid. | x | x | PõKa 2030 TS5 |
| Selgitatakse avalikkusele taimekaitse vajalikkust ja olemust. | x | x | x |
| Teavitatakse tarbijaid tervist toetavatest teraviljatoodetest. |  | x | PõKa 2030 TS3 |
| Jätkatakse konkursiga „Põllumehe lemmikleib“. |  | x |  |
| Teraviljasektori arengu(kava) eduaruannete avaldamine |  | x |  |

|  |
| --- |
| **Koostöö ja ühistegevus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Koostöö suurendamine tarneahela erinevate lülide ja teiste sektorite vahel | Ühistegevusse kaasatud tootjate arv ja toodangu maht | 310 | 400 | Uuring  |
| Ühistegevusse kaasatud liikmete põllumajandusmaa, ha | 120 000 ha (2018) | 160 000 ha | Uuring |
| Ühistulise müügitulu osakaal sisenditest ja teravilja- ja õlikultuuride toodangust, % | 12% | 20% | Äriregister |
| Ühistu müügitulu ühistu liikme kohta, eurot |  |  | Äriregister |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Arendatakse koostööd Balti riikide teraviljakasvatajate vahel. | x | x |  |
| Edendatakse koostööd ja ühistegevust tootjate ja töötleja vahel. | x | x | PõKa 2030 TS5 |
| Arendatakse sektoritevahelist ja sidusgruppidega tehtavat koostööd (Eesti teratoiduliste kasvatamine Eestis toodetud teraviljasöödal, üleüldiste logistikakulude vähendamine, riskide hajutamine). | x | x | PõKa 2030 TS5 |
| Edendatakse koostööd ettevõtjate ja organisatsioonide vahel. | x | x | x |
| Tehakse koostööd kindlustusühistu ja kriisifondi loomiseks. | x | x | PõKa 2030 TS2, TS3, TS5 |

|  |
| --- |
| **Inimeste arendamine** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Erialase ettevalmistusega (haridusega) töötajate osatähtsuse suurendamine teraviljaviljasektoris | Tootmises (taimekasvatusspetsialistid, põllumajandusmasinate ja –seadmete mehaanikud, tootmistehnika spetsialistid-insenerid jne)Töötlemises (tehnoloogid, meistrid, laborandid, tööstusinsenerid, mehhatroonikud, mehaanikud, operaatorid jne)Majandusarvestuse, finantsjuhtimise, riskijuhtimise spetsialistid |  |  | Uuring |
| Ettevõtete ja haridusasutuste koostöö süvendamine töötajate täienduskoolituse, uute töötajate koolitamise ja õpetajate/õppejõudude täienduskoolituse süsteemi toimimiseks |  |  |  | Uuring |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Luuakse süsteem taimekasvatuse tutvustamiseks alates alusharidusest kuni gümnaasiumini. | x | x | x |
| Aidatakse kaasa süsteemse agronoomia- ja tehnoloogiaalase hariduse kättesaadavusele ja teadlaste järelkasvule. | x | x | x |
| Aidatakse kaasa kaasaegse nõuandesüsteemi arengule. | x | x | PõKa 2030 TS7 |
| Suurendatakse teraviljatootjate ja –töötlejate teadlikkust kliima- ja keskkonnapoliitika rahvusvahelistest kokkulepetest ja suundumustest, sh seadusemuudatustest. | x | x | PõKa 2030 TS1 |
| Luuakse teravilja tootmise- ja töötlemise alane täiskasvanute ümber- ja täiendõppe süsteem (sh agronoomia tava- ja mahekasvatuses, majandus- ja juhtimisteaduste alused, sh riskijuhtimine). | x | x | PõKa 2030 TS7 |
| Luuakse võimalused koolitajate (õpetajate, õppejõudude-teadlaste, nõustajate vms) koolitamiseks. | x | x | PõKa 2030 TS7 |
| Jätkatakse põlvkondade vahetust soodustavate meetmetega. |  | x | PõKa 2030 TS5 |
| Tunnustatakse teraviljakasvatamise ja töötlemisettevõtete töötajaid (konkursid „Parim taimekasvataja“, „Aasta põllumees“ vms). |  | x |  |

# Lihasektori arengukava aastaks 2030

## Olukorra kirjeldus

Loomakasvatus on Eesti põllumajanduses traditsiooniline tegevusala, mille arengut soosivad parasvöötme klimaatilised tingimused ja piisaval hulgal tava- ja mahetootmiseks sobilikku põllumajandusmaad, millest poole moodustavad rohumaad. 2018. aastal oli 49% Eesti põllumajandusmaast kasutusel sööda tootmiseks. Loomakasvatussektor on oluline Eesti teravilja tarbija. Aastatel 2012‒2017 moodustas teravilja kasutamine loomasöödana 69% kogu teravilja tarbimisest, sh 80% odrast ja kaerast tarbiti söödana (SA PM20).

Suurenenud on karjatatavate loomade ja lindude arv, kuid sigade arv on Venemaa sanktsioonide ja sigade Aafrika katkuga seotud mõjude tulemusel langenud viiendiku võrra (tabel 12). 2018. aastal oli lihatoodang[[8]](#footnote-9) 74 400 tonni, millest 56% moodustas sealiha (tabel 13). Sealiha toodang suurenes võrreldes 2017. aastaga 9%, andes märku sektori taastumise algusest. Võrreldes 2012. aastaga on lihatoodang langenud kõikide lihaliikide lõikes, v.a linnuliha puhul, mille toodang on kasvanud 17%.

***Lihaveise-, lamba- ja kitsekasvatajate seas on palju mahetootjaid, kelle toodangu osatähtsus kogu lihatoodangust suureneb. 2018. aastal moodustas maheliha peaaegu 5% kogu lihatoodangust ning hinnanguliselt 25% veise-, lamba- ja kitseliha toodangust.***

Lihasektori esmatoodangu rahaline väärtus on aastatel 2012‒2018 suurenenud (tabel 14). Kasvanud on veise- ja linnuliha ning munade toodangu väärtus. Sea-, lamba- ja kitseliha väärtus on vähenenud. Põllumajanduse majandusharu toodangu väärtusest annab lihasektor sõltuvalt aastast 18‒22%. Nišitootjatele pakub ihasektoris võimalusi ka küüliku-, vuti-, kalkuni-, hane- ja pardikasvatus.

**Tabel 12.** Koduloomade ja -lindude arv 2012‒2018, 1000 looma

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Lihaveised | -  | -  | 63,8 | 66,3 | 70,4 | 75,7 | 81,3 |
| Sead | 375,1 | 358,7 | 357,9 | 304,5 | 265,9 | 289,1 | 290,2 |
| Lambad | 76,8 | 81,8 | 85,2 | 85,9 | 85,5 | 80,8 | 73,1 |
| Kitsed | 4,6 | 5,0 | 4,6 | 5,0 | 5,1 | 5,1 | 5,2 |
| Kodulinnud | 2 170,9 | 2 139,2 | 2 339,6 | 2 161,8 | 2 112,0 | 2 252,7 | 2125,7 |

Allikas: Statistikaamet PM091

**Tabel 13.** Loomakasvatussaaduste toodang 2012‒2018

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Veiseliha, tuhat t | 12,3 | 11,5 | 11,9 | 15,0 | 14,8 | 12,1 | 12,5 |
| Sealiha, tuhat t | 48,8 | 49,5 | 48,7 | 50,1 | 42,7 | 38,4 | 41,9 |
| Lamba- ja kitseliha, tuhat t | 0,7 | 0,7 | 0,6 | 0,7 | 0,7 | 0,6 | 0,6 |
| Linnuliha, tuhat t | 16,5 | 18,1 | 19,5 | 19,8 | 19,7 | 20,4 | 19,3 |
| Kokku | **78,3** | **79,8** | **80,7** | **85,6** | **77,9** | **71,5** | **74,4** |
| Maheliha osatähtsus lihatoodangust |   | 2,0% | 2,2% | 2,6% | 2,8% | 3,9% | 4,6% |
| Munad, mln tk | 179,5 | 189,9 | 199,4 | 204,4 | 199 | 207 | 206 |
| Vill füüsilises kaalus, t | 138 | 167 | 134 | 108 | 129 | 122 | 117 |

Allikas: Statistikaamet PM10, PM11, PM197

**Tabel 14.** Lihasektori toodangu väärtus2012‒2018, mln eurot

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Veised | 39,8 | 51,4 | 36,9 | 50,9 | 54,0 | 68,9 | 58,9 |
| Sead | 87,5 | 90,8 | 87,3 | 70,8 | 63,6 | 66,3 | 66,2 |
| Lambad ja kitsed | 3,5 | 3,4 | 2,4 | 2,1 | 2,6 | 2,0 | 2,7 |
| Linnud | 22,6 | 27,3 | 28,8 | 31,0 | 31,4 | 29,9 | 32,0 |
| Munad | 12,6 | 13,8 | 13,7 | 12,6 | 11,7 | 12,4 | 14,4 |
| Kokku | **165,9** | **186,7**  | **169,2**  | **167,4**  | **163,3**  | **179,5**  | **174,4**  |
| Osatähtsus\* | 18,6% | 20,3% | 18,9% | 18,3% | 22,0% | 20,8% | 20,6% |

\*Osatähtsus põllumajanduse majandusharu toodangust tootetoetuseta.

Allikas: Statistikaamet PM54

Eesti metsad on ulukite mõistes liigirikkad. Jahiaastal 2017/2018 käitlesid jahimehed ca 1100 t põdra (kütiti 7337 isendit), 163 t punahirve (1916 isendit) ja 216 t metskitse liha (15 807 isendit). Metssigu kütiti 7690 isendit. Väiksema mahu moodustas karu, kopra, jänese, ja jahilinnu liha. Ulukilihast valmistatud tooted mitmekesistavad kodumaise tarbija toidulauda ning on leidnud oma niši ka eksportturgudel.

Aastatel 2013‒2018 on märkimisväärselt suurenenud elusveiste, sh tõuloomade eksport (tabel 15). Ka eluslammaste ja -kitsede ekspordi väärtus on suurenenud. Samal ajavahemikul on Venemaa impordipiirangutest ning sigade Aafrika katku levikust tingituna lakanud elussigade eksport. Eesti päritolu liha eksport on vähenenud, suurenenud on rupside eksport. Elusloomade, liha ning muude loomsete toodete eksport kokku oli 2018. aastal 17% väiksem kui 2013. aastal.

Kui aastatel 2012‒2015 elusloomade ja liha väliskaubandusbilanss paranes ning 2015. aastal oli elusloomade netoeksport peaaegu võrdne liha netoimpordiga, siis viimastel aastatel on elusloomade ja liha summaarne väliskaubandusbilansi puudujääk süvenenud (joonis 8). 2018. aastal ulatus see 51,2 mln euroni.

***Eesti lihasektoril on võimalik koduturul kodumaise toodanguga asendada potentsiaalselt kuni 70 mln euro väärtuses imporditud liha ja lihatooteid.***

**Tabel 15.** Eesti päritolu elusloomade ja liha eksport 2013‒2018, mln eurot

|  |  |  |  |  |  |  |
| --- | --- | --- | --- | --- | --- | --- |
|  | 2013 | 2014 | 2015 | 2016 | 2017 | 2018 |
| 0102 Elusveised | 10.0 | 14.0 | 26.2 | 28.7 | 18.6 | 20.6 |
| 0103 Elussead | 20.8 | 12.1 | 7.9 | 1.5 | 0.5 | 0.0 |
| 0104 Eluslambad ja -kitsed | 0.6 | 0.4 | 0.5 | 0.7 | 0.7 | 0.9 |
| 0105 Eluskodulinnud | 0.2 | 0.2 | 0.2 | 0.1 | 0.1 | 0.1 |
| Elusloomad kokku | **31.6** | **26.7** | **34.8** | **31.0** | **19.9** | **21.6** |
| 0201, 0202 Värske, jahutatud või külmutatud veiseliha | 4.8 | 4.5 | 4.8 | 3.7 | 4.3 | 4.3 |
| 0203 Värske, jahutatud või külmutatud sealiha | 17.8 | 12.9 | 12.9 | 12.1 | 12.7 | 14.0 |
| 0204 Värske, jahutatud või külmutatud lamba- või kitseliha | 0.3 | 0.0 | 0.0 | 0.0 | 0.1 | 0.1 |
| 0206 Veise, sea, lamba, kitse, hobuse, eesli, muula või hobueesli söödav rups | 1.3 | 1.5 | 1.2 | 1.4 | 1.8 | 1.4 |
| 0207 Rubriigi 0105 kodulindude värske, jahutatud või külmutatud liha ja söödav rups | 8.4 | 7.6 | 7.4 | 6.3 | 6.5 | 7.1 |
| 0208 Muu liha ja söödav rups, värske, jahutatud või külmutatud | 1.2 | 1.7 | 3.0 | 2.8 | 3.1 | 4.6 |
| 0209 Seapekk ilma tailihata või muu sea- ja kodulindude rasv, sulatamata | 0.0 | 0.1 | 0.0 | 0.0 | 0.1 | 0.1 |
| 0210 Liha ja söödav rups, soolatud, soolvees, kuivatatud või suitsutatud; jahu ja pulber neist | 0.1 | 0.2 | 0.2 | 0.3 | 0.3 | 0.2 |
| Liha kokku | **33.9** | **28.5** | **29.4** | **26.6** | **28.9** | **31.8** |
| 0407 Linnumunad (koorega), värsked, konserveeritud või kuumtöödeldud | 2.3 | 2.8 | 2.9 | 1.2 | 1.2 | 0.8 |
| 0408 Kooreta linnumunad ja munakollased | 1.1 | 1.0 | 0.8 | 0.7 | 0.5 | 0.3 |
| 05 mujal nimetamata loomsed tooted | 1.0 | 1.2 | 1.4 | 1.3 | 1.2 | 1.9 |
| Elusloomad, liha ning muud loomsed tooted kokku | **66.6** | **56.4** | **65.7** | **58.9** | **50.0** | **55.2** |

Allikas: Statistikaamet VK200

Kasvav globaalne toidunõudlus, tarbija harjumus süüa liha ja kohaliku toodangu väärtustamine nii avaliku sektori kui ka tarbija poolt (eestimaise eelistamine, Kantar Emor 2018) toetavad lihasektori arengut. Samas tarbijate ostukäitumise määrab toote hind, st ostetakse pigem odavamat import- kui kohalikku toodet. 2018. aastal tarbiti Eestis 115 000 tonni liha (peamiselt sea- ja linnuliha) ehk 87,1 kg elaniku kohta, mis võrreldes 2012. aastaga on kasvanud 27% (tabel 16).

***Kasvanud on kõikide lihaliikide tarbimine.***

Probleemiks on aga see, et Eesti elanike teadmised põllumajandusest ja toidutootmisest on kesised ning väikese grupi (liha mitte söövate) tarbijate arvamused ja eelistused võimenduvad meedias. Lisaks on probleemiks Eestis toodetud veise- ja lambaliha ebaühtlane kvaliteet ja kõrge hind, mistõttu on veise- ja lambaliha tarbimine tagasihoidlik.

***Eesti lihasektori ettevõtted pakuvad mitmekesist lihatoodete valikut.***

Tootearendusel arvestatakse kohaliku tarbija ostuotsuste ja tarbijaharjumuste muutustega (lihatoodetesse lisatakse köögivilju vms). Samas mahelambakasvatajatel on probleeme lammast mahedana tarneahelas järgmisesse lülisse müüa.

**Tabel 16.** Tarbimine 2012‒2018, kg/in

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Veiseliha | 9,7 | 7,0 | 7,5 | 8,1 | 8,8 | 9,6 | 10,0 |
| Sealiha | 33,7 | 35,5 | 37,0 | 41,8 | 44,2 | 40,7 | 42,8 |
| Lamba- ja kitseliha | 0,3 | 0,5 | 0,5 | 0,5 | 0,6 | 0,5 | 0,6 |
| Linnuliha | 22,1 | 23,2 | 23,4 | 24,7 | 26,1 | 25,8 | 31,2 |
| Rupsid | 2,6 | 2,7 | 1,8 | 1,9 | 2,7 | 2,0 | 2,4 |
| Liha ja rupsid kokku | **68,4** | **68,9** | **70,1** | **77,1** | **82,2** | **78,5** | **87,1** |
| Muna | 12,4 | 13,4 | 14,1 | 14,1 | 15,1 | 14,0 | 15,8 |

Allikas: Statistikaamet PM42, PM45

Lihaga isevarustatus on võrreldes 2012. aastaga paranenud veiseliha ja rupside osas (joonis 9). Nii linnu-, sea- kui lamba- ja kitselihaga isevarustatuse osas on toimunud tagasiminek, mis tähendab, et tarbimise kasv põhineb suures osas imporditud toorainest valmistatud toodetel.

Lihatööstusi iseloomustab paindlikkus nii tootmise ümber­häälestamisel kui tarbijate nõudluse muutumisele reageerimisel. Ettevõtete paindlikkus on eeliseks väliskonkurentide ees.

***Viimastel aastatel on lihasektoris üha enam arenenud lühikesed tarneahelad.***

Siiski on üldisteks probleemideks tarneahela ebapiisav läbipaistvus nii ahela ettevõtete kui tarbijate jaoks (sellest tulenevalt esmatootjate ja lihatööstuste madalamad hinnamarginaalid võrreldes kaubandusega, lihatoodetes kasutatava tooraine päritolu jälgitavus), vastandumine (vastavalt ettevõtte kapitali või tooraine päritolule), vähene koostöö (iga lüli võitleb enda eest, tarbija eksitamine) ja ebapiisav kommunikatsioon tarneahelas ja tarneahela lülide vahel ning vähene lisandväärtuse teke tarneahela lõikes. Näiteks lambakasvatuses on tarneahel väga juhuslik. Lihakontrolli füüsiline teostamine on kohati ettevõtlust piirav.

Viimastel aastatel on lihasektoris toimunud strukturaalsed muutused, kõige drastilisemad on need olnud seakasvatussektoris. Aastatel 2013‒2016 on loomakasvatusega tegelevate majapidamiste arv küll vähenenud (tabel 17), kuid sektorisse sisenevad pidevalt uued lihaveise-, lamba-, kitse- ja kodulinnukasvatusega alustavad majapidamised ja ettevõtted.

***Võrreldes piimatootmise ja teraviljakasvatusega on lihaveise-, lamba- ja kitsekasvatuses uutele ettevõtjatele sisenemisbarjäärid madalamad.***

**Tabel 17.** Loomapidamisega tegelevad põllumajanduslikud majapidamised aastatel 2013 ja 2016

|  |  |  |  |
| --- | --- | --- | --- |
|   | 2013 | 2016 | Muutus 2013‒16 |
| Veised | 3 816 | 3 246 | -14,9% |
| Sead | 752 | 152 | -79,8% |
| Lambad | 1 779 | 1 597 | -10,2% |
| Kitsed | 525 | 405 | -22,9% |
| Kodulinnud | 3 785 | 2 174 | -42,6% |

Allikas: Statistikaamet PMS002

Lihasektoris töötavad pühendunud ja kogemusega inimesed on taganud sektori püsimise ja arengu. Samas kogu lihasektoris on probleemiks kvalifitseeritud ja motiveeritud töötajate nappus. Seakasvatuses on probleemiks aeglane põlvkonnavahetus, mis pidurdab sektori arengut. Jätkuvalt on probleemiks ettevõtjate piiratud ettevõtlusalased teadmised. Ettevõtte majandustegevuse analüüsimise (põhjus-tagajärg seoste ära tundmine) ning strateegilise juhtimise ja planeerimise, sh riskide juhtimise oskused on puudulikud või ajast maha jäänud. Ettevõtjad ei ole suutnud luua oma ettevõttele ärimudelit, mistõttu näiteks paljud lambakasvatusettevõtted ei ole ärilises mõttes elujõulised. Olukorrale lisab tõsidust asjaolu, et loomakasvatuses on puudu erialasest oskusteabest lihaveiste ja -lammaste nuumamise osas, sigade ja lihaveiste söötmise ning lihatehnoloogia alal, kuna selles valdkonnas ei tehta Eestis piisavalt rakenduslikku teadustööd.

Lihaveise-, lamba-, kitse-, sea- ja linnukasvatusele spetsialiseerunud ettevõtete majandusnäitajad aastatel 2012‒2018 on toodud lisas asuvass tabelis L3. Andmetest nähtub, et sea- ja linnukasvatuses on maa, tööjõu ja kapitali kasutamise intensiivsus oluliselt suurem kui lihavise- ning lamba- ja kitsekasvatuses. Viimastel aastatel on vähenenud toetuste suhe lihaveise- ning lamba- ja kitsekasvatajate kogutoodangu väärtusesse, kuid netolisandväärtusest moodustavad toetused endiselt üle 100%. Tootlikkust iseloomustav kogutoodangu suhe kogukuludesse on kõigis lihasektorite alavaldkondades viimastel aastatel paranenud.

Kuigi lihaveise-, lamba- ja kitsekasvatajad ja lihatööstused on ettevõtete arendamisel kasutanud erinevate toetusmeetmete[[9]](#footnote-10) võimalusi, iseloomustab neid siiski madal investeerimisvõimekus ja kasumlikkus. Samas ostab riik lihaveisesektorilt looduskaitse teenust rohumaade hooldamisel, millel puudubki majandusliku sisuga eesmärk. Seevastu sea- ja linnukasvatus ei kuulu otsetoetuse saajate sihtgruppi, nad on intensiivistunud ning selgelt kasumlikkusele orienteeritud, kuid väliskeskkonnast tulenevad tegurid on sektori majanduslikku seisu nõrgendanud. FADN andmetel on sea- ja linnukasvatusele spetsialiseerunud ettevõtete võlakordaja viimasel viiel aastal olnud keskmiselt 58%. Loomakasvatusele (lihaveise-, lamba- ja kitsekasvatus) spetsialiseerunud ettevõtete võlakordaja on küll madalam (25%), kuid selles valdkonnas on ettevõtted sageli väikesed ning suur osa nende sissetulekust sõltub toetustest. Seega pole ettevõtetel palju võimalusi uute investeeringute krediidiga rahastamiseks.

Taimekasvatusele spetsialiseerunud ettevõtetega võrreldes on lihasektoris vaja teha oluliselt suuremaid investeeringuid keskkonnanõuetega toimetulekuks. Näiteks on tingimused, nõuded, kontroll ja rahalised sanktsioonid rikkumiste avastamiste puhul näiteks sõnniku laotamisel oluliselt karmimad kui mineraalväetiste kasutamisel.

Sektori arengut toetavad erialaorganisatsioonid lihaveisekasvatuses: MTÜ Eesti Lihaveisekasvatajate Selts ja Eesti Tõuloomakasvatajate Ühistu, seakasvatuses Eesti Tõusigade Aretusühistu, kitse- ja lambakasvatuses Eesti Lamba- ja Kitsekasvatajate Liit, Eesti Tõulammaste Aretusühing, linnukasvatuses Eesti Linnukasvatajate Selts, lihatööstuses Eesti Toiduainetööstuse Liit ning tegutseb ka Eesti Väiketapamajade Liit. Samas sektor ise ja sektori areng on väga ebaühtlane (eelkõige seakasvatussektoris). Huvid sektoris vastanduvad ning ühistutesse ja liitudesse kuuluvad ja mittekuuluvad ettevõtjad arendavad sektorit vastavalt oma äranägemise järgi, st arenetakse ja toimetatakse omaette. Lihasektori suunatud arengut on toetanud lihaveise- ning lamba- ja kitsekasvatussektoris kehtivad valdkondlikud arengukavad. Keerulises olukorras on seakasvatussektor, kel on varasemalt puudunud üksmeel ja visioon, kuidas ja kuhu sektor võiks edasi areneda.

Toimib 2014. aastal tunnustuse saanud kvaliteedikava[[10]](#footnote-11) „Rohumaa­veise liha tootmine“, mida rakendab MTÜ Liivimaa Lihaveis ning 2017. aasta lõpu seisuga osales kavas 33 veise­kasvatajat[[11]](#footnote-12). Käivitunud on ka MTÜ Liivimaa Lihaveis innovatsiooni­klaster, mille eesmärk on koostöös teadusasutustega leida viise ja võimalusi maherohumaaveise ja –lambaliha tootmise jätkusuutlikkuse ja efektiivsuse tõstmiseks.

Tegevusloaga lihakäitlemisettevõtetes tapetud veiste arv on aastatel 2012-2018 olnud suhteliselt stabiilne. Tapetud veiste, eelkõige lehmade, arv suurenes aastatel 2014-2016 piima kokkuostuhinna madalseisu ja piimakarja kiire vähenemise perioodil. Tapetud pullide ja härgade arv ja neilt saadud liha kogus on aastatel 2014-2018 vähenenud. Seega, vaatamata lihaveiste arvu suurenemisele ei ole lihaveise lihast toodete tootmine märkimisväärselt suurenenud. Tapetud sigade arv ja saadud liha kogus on aastatel 2012-2018 suurenenud. Seega, vaatamata seakasvatussektori raskustele alates 2014. aastast, on kodumaine sealihatoodang pigem suurenenud.

**Tabel 18.** Tegevusloaga lihakäitlemisettevõtetes tapetud loomad, 2012-2018

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Tapetud loomad, tuhat |  |  |  |  |  |  |  |
| Veised | 34.1 | 34.7 | 37.1 | 38.9 | 37.6 | 35.2 | 34.9 |
| ..lehmmullikad | 4.5 | 4.4 | 4.4 | 3.7 | 4.3 | 4.1 | 3.8 |
| ..lehmad | 20 | 19.3 | 19.6 | 22.6 | 21.6 | 19.5 | 19.7 |
| ..pullid ja härjad | 7.4 | 8.7 | 10.2 | 9.4 | 8.6 | 8.7 | 8.5 |
| Sead | 457.5 | 464.1 | 510.6 | 533 | 525 | 516.6 | 537.4 |
| Lambad | 8.2 | 6.1 | 6.4 | 4.7 | 5.5 | 7.1 | 9.3 |
| Saadud liha, tonni |  |  |  |  |  |  |  |
| Veised | 7958 | 7886 | 8920 | 9618 | 9426 | 8996 | 8561 |
| ..lehmmullikad | 949 | 894 | 957 | 824 | 1018 | 1006 | 876 |
| ..lehmad | 4970 | 4701 | 5019 | 5858 | 5657 | 5254 | 5146 |
| ..pullid ja härjad | 1833 | 2111 | 2658 | 2523 | 2378 | 2371 | 2219 |
| Sead | 36172 | 36903 | 40545 | 42413 | 42815 | 41768 | 43396 |
| Lambad | 152 | 107 | 112 | 86.5 | 102 | 128 | 174 |

Allikas: Statistikaamet PM190

Liha töötlemise, säilitamise ning lihatoodete tootmisega tegelevate ettevõtete arv on aastatel 2012‒2017 suurenenud 25 ettevõtte (54%) võrra (tabel 19). Eelkõige on suurenenud 1-9 töötajaga mikroettevõtete arv. 10-49 töötajaga väikeettevõtete arv on vähenenud. 50-249 töötajaga keskmise suurusega ettevõtete arv on suurenenud ühe võrra ning enam kui 250 töötajaga suurte ettevõtete arv on püsinud muutumatuna. Samuti on suurenenud liha töötlemise, säilitamise ning lihatoodete tootmisega tegelevate ettevõtete hõivatute arv, toodangu väärtus ning lisandväärtus. Hõivatute arv on suurenenud mikro- ja suurettevõtetes. Toodangu väärtuse ja lisandväärtuse kasvust suurem osa on tulnud suurettevõtetest. Lisandväärtuse suhe toodangu väärtusesse on suurim mikroettevõtete puhul.

**Tabel 19.** Liha töötlemise, säilitamise ning lihatoodete tootmisega tegelevate ettevõtete majandusnäitajad, 2012‒2017

|  |  |  |  |  |  |  |
| --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 |
| Ettevõtete arv | 46 | 55 | 55 | 62 | 70 | 71 |
| Tööga hõivatud isikute aastakeskmine arv | 2747 | 2676 | 3071 | 3013 | 2937 | 2916 |
| Toodangu väärtus, mln eurot | 243.6 | 251.6 | 298.2 | 296.6 | 303.4 | 315.3 |
| Lisandväärtus, mln eurot | 46.6 | 53.2 | 66.7 | 70.1 | 69.9 | 70.3 |

Allikas: Statistikaamet EM008

## *Visioon*

***Eesti lihasektor on mitmekesise toodanguga, jätkusuutlik[[12]](#footnote-13), loodus- ja elukeskkonda väärtustav, tagab isevarustatuse ja on suunatud ekspordi kasvatamisele turuniššides.***

## *Eesmärk*

***Lisandväärtuse ja kodumaise tooraine kasutamise suurendamine.***

## SWOT analüüs

|  |  |
| --- | --- |
| **Tugevused** | **Nõrkused** |
| * Mitmekesine kvaliteetsete lihatoodete (sh ulukilihatoodete) valik.
* Liigirikkad, sh mahetootmiseks sobilikud rohumaad.
* Kodumaiste tarbijate nõudlusele vastavad lühikesed tarneahelad.
* Uute tootjate lisandumine lihaveise, lamba- ja kitsekasvatuse valdkondades.
* Eesti ulukifauna liigirikkus.
 | * Lihatoodetes kasutatava tooraine päritolu vähene läbipaistvus (tarneahela vähene läbipaistvus).
* Vähene koostöö ja ühistegevus.
* Esmatootjate madal kasumlikkus.
* Esmatootjate sõltuvus toetustest.
* Kaasaegsete, väikeste esmatöötluskohtade vähesus.
 |
| **Võimalused** | **Ohud** |
| * Tarbijate eelistuste muutumine kodumaise toidu eelistamise suunas.
* Sektorite vahelise koostöö arendamine.
* Mahelihatoodete arendamine.
* Tehnoloogiate, sh biomajanduslike tehnoloogiate arengu loodavad võimalused kõrval- ja kaasnevate saaduste väärindamiseks.
* Erinevate väiketööstuste võrgu laiendamine.
* Nõudlus tõuloomade järele.
 | * Riskide juhtimise strateegiliste põhimõtete ja kavade puudumine (loomataudid, toiduohutus, sööda ja liha hindade volatiilsus).
* Nõrk imporditava liha kontroll.
* Tarbijate harjumuste muutumine lihasöömise kahjuks.
* Ebastabiilne seaduseloome, lühiajalised strateegiad ja poliitikad.
* Riigi, meedia ja kodanike ülereageerimine riskide hindamisel.
 |

## Eesmärgid ja tegevused

**Sihteesmärk: Maksimaalselt kõrge lisandväärtusega valdavalt kodumaisel toorainel põhinev mitmekesine lihasektor.**

|  |
| --- |
| **Tootearendus ja innovatsioon** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Lihatoodetele suurema lisandväärtuse andmine, | Lihatööstuste toodangu väärtus 1 tonni töödeldud liha kohta, eurot/kg. | 3,07 (2017) | 3,50 | Statistikaamet |
| Kõrval- ja kaasnevate saaduste väärindamine uuteks toodeteks. | Innovaatiliste toodete arv. |  |  | Eduaruanne |
| Lihasektoris lisandväärtuse ja tootlikkuse suurendamisele ning tootearendusele suunatud teadus- ja arendustöö rahalise mahu suurendamine | Lihasektoriga seotud teadus- ja arendusprojektide maht ettevõtetes, sektori organisatsioonides, teadus- ja arendusasutustes ning koostööprojektides, eurot. |  |  | Uuring, iga-aastased seireandmed |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Võetakse kasutusele uued tehnoloogiad, et suurendada toiduohutust ja toodangu kvaliteeti ning täita keskkonnanõudeid. | x | x | PõKa 2030 TS1, TS2, TS5 |
| Arendatakse lõpptarbijale suunatud mahelihatooteid. | x |  | PõKa 2030 TS5 |
| Koostöös teadlastega töötatakse välja ja arendatakse tehnoloogiad kõrval- ja kaasnevate saaduste töötlemiseks ja müügiks. | x | x | PõKa 2030 TS5, TS6, TS7 |
| Võetakse kasutusele bio- ja ringmajanduse tehnoloogiad, et väärindada liha tootmise ja töötlemise kõrvalsaadusi. | x | x | PõKa 2030 TS5, TS7 |
| Tehakse rakendusuuringuid lihaveiste ja -lammaste nuumamise, sigade ja lihaveiste söötmise ning lihatehnoloogia alal. |  | x | PõKa 2030 TS7 |
| Tagatakse lihasektori alaste kompetentsikeskuste ning teadus-, arendus- ja innovatsioonikoostöö platvormide pikaajaline rahastamine. | x | x | x |

|  |
| --- |
| **Konkurentsivõime ja kestlikkus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Nakkushaiguste levimise viimine miinimumini | Bioohutuskavadega seafarmide osatähtsus, %  |  | 100% | VTA |
| Bioohutuskavadega linnufarmide osatähtsus, %  |  | 100% |
| Bioohutuskavadega lihaveisefarmide osatähtsus , %  |  | 50% |
| Bioohutuskavadega lamba- ja kitsefarmide osatähtsus, %  |  | 50% |
| Kontrollitud kvaliteediga lihatootmise suurendamine  | Liha ja lihatoodete tunnustatud kvaliteedikavade arv | 1 | 5 | PRIA |
| Isevarustatuse suurendamine | Sealihaga isevarustatuse määr, % | 74% | 80% | Statistikaamet |
| Veiselihaga isevarustatuse määr, % | 94% | 100% |
| Linnulihaga isevarustatuse määr, % | 47% | 60% |
| Lamba- ja kitseihaga isevarustatuse määr, % | 75% | 85% |
| Eesti päritolu elusloomade ja töödeldud toodete ekspordi kasv | Eesti päritolu elusloomade ekspordi väärtus, mln eurot | 21,6 (2018) | 25 | Statistikaamet (VK200, kaubagrupid 01, 16, 41, 51) |
| Eesti päritolu lihatoodete ekspordi väärtus, mln eurot | 28,9 (2018) | 40 |
| Eesti päritolu töödeldud nahkade ekspordi väärtus, mln eurot | 2,4 (2018) | 3 |
| Eesti päritolu töödeldud villa ja villatoodete ekspordi väärtus, mln eurot | 20,7 (2018) | 25 |
| Lisandväärtuse suurendamine liha tootmises ja töötlemises | Netolisandväärtus tööjõu aastaühiku kohta lihaveisekasvatuses, tuhat eurot/tjü  | 12,7 (2017)  | 20,0 | FADN |
| Netolisandväärtus tööjõu aastaühiku kohta lamba- ja kitsekasvatuses, tuhat eurot/tjü  | 6,5 (2017) | 15,0 |
| Netolisandväärtus tööjõu aastaühiku kohta seakasvatuses, tuhat eurot/tjü | 43,3 (2017) | 60,0 |
| Netolisandväärtus tööjõu aastaühiku kohta linnukasvatuses, tuhat eurot/tjü | 18,5 (2017) | 30,0 |
| Tööviljakus hõivatu kohta müügitulu alusel liha töötlemise, säilitamise ja lihatoodete tootmise tegevusalal, tuhat eurot | 110,4 (2017) | 130,0 | Statistikaamet (EM008) |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Töötatakse välja ja rakendatakse bioohutuskavad. | x | x | PõKa 2030 TS2 |
| Töötatakse välja ja võetakse kasutusele kvaliteedikavad (loomade tervis, heaolu vms nõuetele vastamine, antibiootikumivaba vms) ja lamba- ja lihaveise nuuma- ja kvaliteedistrateegiaid ning sealiha kvaliteedikava. | x | x | PõKa 2030 TS5, TS7 |
| Arendatakse Pääsukesemärki kodumaiste toodete selgemaks eristamiseks jaekaubanduses.  | x | x | PõKa 2030 TS5 |
| Soodustatakse kodumaise tooraine ja toodangu kasutamist kogu tarneahela lõikes, sh kodumaise lamba- ja veiseliha (sh maheliha) jõudmist lõpptarbija lauale (restoranid, kodud). | x | x | PõKa 2030 TS5 |
| Suurema rõhu pööramine liha päritolule ja -kvaliteedile riigihangete hindamiskriteeriumides | x | x | X |
| Juurutatakse lihasektori riskijuhtimise kava (tootmisriskid, tururiskid, bioturvalisus). | x | x | PõKa 2030 TS2, TS3, TS5 |
| Lihasektori tarneahelas võetakse kasutusele digilahendused, mis parendavad loomade tervise ja heaolu jälgimist ja suurendavad loomade heaolu ja liha kvaliteedi jälgitavust ning aitavad parandada tootlikkust. | x | x | PõKa 2030 TS7 |
| Aidatakse kaasa tõuloomade ning lihatoodete ekspordile ja uute turgude leidmisele. | x | x | PõKa 2030 TS5 |
| Edendatakse sõnniku kasutamist väetisena, energia tootmise sisendina ning võetakse kasutusele ammoniaagi ja kasvuhoonegaaside heitkoguseid vähendavad tehnoloogiad. | x |  | PõKa TS1 |

|  |
| --- |
| **Kommunikatsioon ja mainekujundus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Eesti elanike ostueelistuste suurenemine kodumaiste liha- ja lihatoodete vastu. | Kodumaise sinkvorsti ja singi hinnanguline osatähtsus ostudes, % | 81% (2018)  | 85% | EKI |
| Kodumaise värske sealiha hinnanguline osatähtsus ostudes, % | 77% (2018) | 85% |
| Kodumaise linnuliha hinnanguline osatähtsus ostudes, % | 75% (2018) | 80% |
| Lihasektori maine ja kuvand on positiivsed. | Eesti elanike hoiak või meediakajastused |  |  | Uuring, edulood |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Teavitatakse tarbijaid Eestis toodetud liha ja lihatoodete kvaliteediomadustest. |  | x | PõKa 2030 TS5 |
| Tutvustatakse üldsusele lihasektori majanduslikke, keskkonnaalaseid ja sotsiaalseid mõjusid, sh kariloomade kasvatuse rolli ökosüsteemi teenuste pakkumisel, avalikustatakse andmeid haiguste, ravimite kasutamise ja seireprogrammide tulemuste kohta. | x | x | PõKa 2030 TS5 |
| Tutvustatakse üldsusele loomade heaolu veise-, linnu-, sea-, kitse- ja lambakasvatuses. | x | x | PõKa 2030 TS2 |
| Koostatakse kommunikatsiooni-, sh kriisikommunikatsiooni kava ja arendatakse vastavaid kõneisikuid. |  | x | x |
| Töötatakse välja ja võetakse kasutusele lihatoodete keskkonna- ja kestlikkuse mõõdikud. | x | x | x |
| Lihasektori arengu(kava) eduaruannete avaldamine |  | x |  |

|  |
| --- |
| **Koostöö ja ühistegevus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Tugevate ühistute ja tootjaorganisatsioonide tekkimine | Tootjaorganisatsioonide arv, liikmete arv | 0 | 3 | Uuring |
| Koostöö suurendamine tarneahela erinevate lülide ja teiste sektorite vahel  | Ühistegevusse kaasatud tootjate arv ja nende toodangu maht | 700 | 1000 | Uuring |
| Ühistu müügitulu ühistu liikme kohta, eurot |  |  | Äriregister |
|  | **Vastutaja** |
| **Tegevused** | Ettevõtjad | Sektori organisatsioo-nid | Riik |
| Arendatakse koostööd ja ühistegevust sektorisiseselt loomaliikide lõikes (linnu-, sea-, lihaveise, kitse- ja lambakasvatajate ning jahimeeste vahel), sh horisontaalselt (seakasvatajate vahel, lihaveisekasvatajate vahel jne) ja teiste tarneahelatega (teraviljasektor). | x | x | PõKa 2030 TS 5, TS 7 |
| Arendatakse koostööd maheteraviljakasvatajatega ja mahesöödatootjatega. | x |  | PõKa 2030 TS 5 |
| Toetatakse ühistuliste tapamajade ja esmakäitlemise ruumide arendamist ja ehitamist koostöös jahiseltsidega. | x | x | x |

|  |
| --- |
| **Inimeste arendamine** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Erialase ettevalmistusega töötajate osatähtsuse suurendamine tootmises ja tööstuses. | Erialase ettevalmistusega (haridusega) töötajate osatähtsus. Tootmises (loomakasvatusspetsialistid, põllumajandusmasinate ja -seadmete mehaanikud, tootmistehnika spetsialistid-insenerid), töötlemises (tehnoloogid, meistrid, laborandid, tööstusinsenerid, mehhatroonikud, mehaanikud, operaatorid). |  |  | Uuring |
| Ettevõtete ja haridusasutuste koostöö süvendamine süsteemse töötajate täienduskoolituse, uute töötajate koolitamise ja õpetajate/õppejõudude täienduskoolituse toimimiseks  | Regulaarsed kursused õppekavade alusel pikemaks perioodiks. |  |  | Uuring |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Luuakse süsteem koostöös farmidega lihatootmise tutvustamiseks alates alusharidusest kuni gümnaasiumini, nn agroõpe. | x | x | x |
| Propageeritakse hobitalude pidamist. | x | x | xPõKa 2030 TS5, TS6 |
| Osaletakse kutse- ja kõrghariduse õppekavade arendamise ja koostamise protsessis. | x | x | x |
| Luuakse koostöös ettevõtjatega erialapõhine stipendiumite maksmise ja praktika tasustamise süsteem. | x | x | x |
| Luuakse lihatootmise- ja töötlemise alane täiskasvanute ümber- ja täiendõppe süsteem (sh söötmine, tõuaretus, loomade heaolu, karjatervis, lihaveiste- ja lammaste nuumamine, tootmise finantsjuhtimine, strateegiline juhtimine, sh riskide juhtimine, strateegiline planeerimine, turundus, ühistegevus). | x | x | PõKa 2030 TS7 |
| Osaletakse kutsestandardite kaasajastamise protsessis. |  | x | x |
| Jätkatakse põlvkondade vahetust soodustavate meetmetega ja asendustalunike teenuse pakkumisega. |  | x | PõKa 2030 TS5 |

# Aiandussektori arengukava aastaks 2030

## Olukorra kirjeldus

Aiandussektori arenguks loovad head eeldused Eesti paiknemine parasvöötmes ning puhas looduskeskkond. Eestis asuvad suured turba­varud võimaldavad aiandussektoril kasutada turvast kasvu­turbana substraatide koostises, mulla struktuuri parandamisel ning iluaedade rajamisel ja hooldamisel. Need tingimused võimaldavad kasvatada põhjamaiseid ja saagikaid aianduskultuure ning loovad eeldused puhaste ja kvaliteetsete aiandustoodete[[13]](#footnote-14) tootmiseks.

2018. aastal kasvatati aiandustooteid kokku 15 991 hektaril (tabel 20), mis moodustas 1,6% kasutatavast põllumajandusmaast. Aastatel 2013‒2018 on aiandustoodete alune põllumajandusmaa pindala püsinud suhteliselt stabiilselt vahemikus 15635‒16610 ha. Vähenenud on kartuli kasvupind, suurenenud avamaaköögivilja, maasika, viljapuu- ja marjaaedade ning puukoolide pind. Sarnaselt kasvupinna muutumisele on muutunud ka saak (tabel 21).

Aiandustoodangu väärtus on aastatel 2012‒2018 suurenenud (tabel 22). Kasvanud on puuvilja, lillede, puukoolide ja püsikultuuride istandike toodangu väärtus. Kartuli- ja köögiviljatoodangu väärtus on vähenenud. Põllumajanduse majandusharu toodangu väärtusest annab aiandus sõltuvalt aastast 6-10%.

***Eesti põllumajanduse üldise keskmisega võrreldes on aiandussektori toodang ühe ha põllumajandusmaa kohta viis korda suurem.***

Aastatel 2013‒2018 on mahedalt kasvatatava köögivilja ja maasika kasvupind ning viljapuu- ja marjaaedade pind suurenenud (joonis 10). 2018. aastal oli see kokku 2755 ha. See areng näitab, et tootjate huvi mahetootmise vastu on suurenenud. Puudust tuntakse erinevate aianduskultuuride maheviljeluse alasest nõuandest ja juhistest. Kuigi mahetootmise aluse põllumajandusmaa pindala on suurenenud, ei ole mahetoodang jaekaubanduses nii aiandustoodetena kui töödeldud toodetena veel piisavalt nähtav.

**Tabel 20.** Aianduskultuuride kasvupind 2012‒2018, ha

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Avamaaköögivili | 2923 | 2813 | 2894 | 3139 | 3087 | 3397 | 3131 |
| Katmikköögivili | 242 | 239 | 241 | 243 | 235 | 235 | 235 |
| Kartul | 7623 | 6638 | 6350 | 5821 | 5643 | 5388 | 5205 |
| Maasikad | 637 | 640 | 605 | 675 | 565 | 654 | 740 |
| Viljapuu- ja marjaaiad | 6255 | 6065 | 6002 | 5866 | 5839 | 6367 | 6433 |
| Puukool | 553 | 201 | 201 | 201 | 229 | 239 | 236 |
| Avamaalilled\* | 12 | 14 | 15 | 33 | 37 | 11 | 11 |
| Kokku | **18245** | **16610** | **16308** | **15978** | **15635** | **16291** | **15991** |
| Osatähtsus kasutatavast põllumajandusmaast | 1,9% | 1,7% | 1,7% | 1,6% | 1,6% | 1,6% | 1,6% |

Allikas: Statistikaamet PM0281

\*2018. aasta andmed lillede ja ehistaimede kohta

**Tabel 21.** Aianduskultuuride saak 2012‒2018, 1000 tonni

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Avamaaköögivili | 53,8 | 67,4 | 55,5 | 72,4 | 54,4 | 49,3 | 52,8 |
| Katmikköögivili | 12,3 | 11,5 | 10,8 | 13,5 | 8,7 | 9,9 | 8,3 |
| Kartul | 138,9 | 127,7 | 117,3 | 117,2 | 89,8 | 91,2 | 88,4 |
| Maasikad | 1,6 | 1,6 | 1,5 | 1,7 | 1,3 | 1,3 | 2,0 |
| Viljapuu- ja marjaaiad | 3,5 | 6,0 | 3,6 | 4,8 | 7,3 | 5,2 | 7,2 |

Allikas: Statistikaamet PM0281

**Tabel 22.** Aiandustoodangu väärtus 2012‒2018, mln eurot

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Köögivili | 28,7 | 34,4 | 24,0 | 34,6 | 22,7 | 24,2 | 27,8 |
| Kartul | 24,8 | 48,1 | 40,6 | 27,9 | 33,2 | 7,9 | 15,2 |
| Puuvili | 4,7 | 6,2 | 6,8 | 8,1 | 6,3 | 9,5 | 11,5 |
| Lilled | 2,1 | 2,5 | 2,5 | 6,9 | 5,1 | 5,6 | 5,1 |
| Puukooli toodang | - | - | - | - | 7,4 | 6,5 | 6,0 |
| Püsikultuuride istandikud | 0,1 | 0,2 | 0,1 | 0,4 | 1,4 | 0,1 | 0,1 |
| Kokku | **60,4** | **91,5** | **74,3** | **80,6** | **76,2** | **53,9** | **65,8** |
| Osatähtsus põllumajanduse majandusharu toodangust (tootetoetuseta) | 6,8% | 9,9% | 8,3% | 8,8% | 10,3% | 6,2% | 7,8% |

Allikas: Statistikaamet PM54

Alates 2013. aastast on märkimisväärselt suurenenud Eesti päritolu aiandustoodete eksport (tabel 23), kuid siiski on aiandustoodete väliskaubandusbilanss nii puuviljade, marjade, köögivilja, kartuli, eluspuude ja lillede kui ka köögi- ja puuviljadest, marjadest ja pähklitest toodetud toodete osas püsinud negatiivne (joonis 11).

***Aiandussektoril on võimalik suurendada müügimahtusid koduturul, kuid selleks tuleb konkureerida importtoodanguga, mis on sageli Eesti toodangust odavam.***

**Tabel 23.** Eesti päritolu aiandustoodete eksport 2013‒2018, mln eurot

|  |  |  |  |  |  |  |
| --- | --- | --- | --- | --- | --- | --- |
| Kaubagrupp | 2013 | 2014 | 2015 | 2016 | 2017 | 2018 |
| 06 Eluspuud ja muud taimed; taimesibulad, -juured jms; lõikelilled ja dekoratiivne taimmaterjal  | 1,82 | 2,00 | 2,21 | 2,24 | 2,35 | 1,80 |
| 0701 Kartul | 0,51 | 0,39 | 0,19 | 0,53 | 0,14 | 0,23 |
| 07 Köögivili ning söödavad juured ja mugulad, va 0701 kartul, 0713 kuivatatud kaunviljad | 3,09 | 2,53 | 2,21 | 2,85 | 3,30 | 4,04 |
| 08 Söödavad puuviljad, marjad ja pähklid; tsitrusviljade ja melonite koor\*  | 4,16 | 8,73 | 14,33 | 10,20 | 11,14 | 9,21 |
| 20 Tooted köögi- ja puuviljadest, marjadest, pähklitest või muudest taimeosadest  | 6,68 | 8,37 | 9,33 | 10,95 | 12,62 | 12,45 |
| Kokku | **16,26** | **22,02** | **28,27** | **26,77** | **29,55** | **27,73** |

Allikas: Statistikaamet VK200

\*Perioodil 2013-2018 moodustas 49% selle kaubagrupi ekspordist grupp 0811 (Külmutatud puuviljad, marjad ja pähklid), ning 48% grupp 0813 (Kuivatatud puuviljad ja marjad, v.a. rubriikide 0801-0806 puuviljad); segud nendest.

Puuviljade, marjade ning köögiviljade tarbimine on viimastel aastatel suurenenud ning kartuli tarbimine vähenenud (joonis 12). Isevarustatuse tase on mõnevõrra parem kartuli puhul, millele järgneb köögivili, kuid puuvilja ja marja puhul moodustab toodang tarbimisest vaid umbes kümnendiku (joonis 13). Värske köögivilja ja kartuli puhul on aastatel 2012‒2018 isevarustatuse tase vähenenud, mis viitab sellele, et tootmine on kas vähenenud (kartul) või ei ole tootmise kasv suutnud tarbimise kasvuga kaasas käia (köögivili). Puuvilja ja marjadega isevarustatus on perioodil 2014/15 kuni 2018 paranenud, st toomise kasvutempo on olnud tarbimise kasvu­tempost kiirem.

Aiandussektoris, sh nii põllumajanduse kui ka toiduainete tootmise valdkondades, tegutseb väga erineva suurusega ettevõtjaid[[14]](#footnote-15) ning ettevõtlusstruktuur on pidevas muutumises. Aastatel 2013‒2016 vähenes aianduskultuure kasvatavate põllumajanduslike majapida­misete arv (tabel 24). Huvi aiandustoodete kasvatamise ja töötle­misega alustamise vastu on suurenemas. Soovitakse kasvatama hakata väga erinevaid aianduskultuure (nt rabarber, viinapuu, kuslapuu, aroonia, õunapuu) ning sageli valmistatakse neist ka töödeldud tooteid (nt mahlad, siirupid, moosid, kääritatud joogid).

***Aiandussektorisse on võimalik siseneda ka noortel ja teistest valdkondadest tulevatel ettevõtjatel, sest aiandusega alustamiseks ei ole vaja palju põllumajandusmaad.***

**Tabel 24.** Aianduskultuure kasvatavad põllumajanduslikud majapidamised

|  |  |  |
| --- | --- | --- |
|  | 2013 | 2016 |
| Viljapuu- ja marjaaiad | 1665 | 1255 |
| ..viljapuuaiad | 1141 | 283 |
| ..marjakultuurid | 772 | 1042 |
| Puukoolid | 59 | 55 |
| Muud püsikultuurid (v.a jõulupuud) | 17 | 21 |
| Kartul | 5688 | 3939 |
| Avamaaköögivili ja maasikad | 2422 | 2246 |
| Katmikköögivili | 168 | 112 |
| Avamaalilled | 28 | 17 |
| Katmiklilled | 33 | 18 |
| Puu- ja köögiviljaaiad oma tarbeks | 7220 | 5806 |

Allikas: Statistikaamet PMS102, PMS106

Aiandussektori ettevõtjate jaoks on majanduskeskkond muutunud stabiilsemaks. Avatud turutingimustes on tootmiseks vajalike sisendite kättesaadavus ning ka toodangu eksportimise võimalused head. Ettevõtjad on teinud investeeringuid seadmepargi ning kasvatus- ja säilitustehnoloogia kaasajastamiseks. Sellele on kaasa aidanud Eesti maaelu arengukava 2014‒2020 investeeringu­meetmed, mille abil on loodud uusi istandikke ning muudetud tootmist efektiivsemaks. Võrreldes varasemaga on aiandussektoril võimalik enam taotleda pindalapõhiseid toetusi, mis on hoogustanud ka investeeringute tegemist.

Aiandussektoris näitab netolisandväärtus nii kasutatava põllumajandusmaa kui tööjõuühiku kohta alates 2012. aastast kasvutrendi (tabel 25). Samas, konkurents on tihenenud, tööjõudu on keerulisem leida ja sisendite hinnad on kasvanud kiiresti. Ka põhivaradega varustatus on aastatel 2012‒2017 märkimisväärselt paranenud. Toetuste suhe kogutoodangu väärtusesse ja netolisandväärtusesse on aastatel 2015-2017 mõnevõrra suurenenud. Kogu perioodi jooksul on kogutoodangu väärtus ületanud kogukulud ehk ettevõtete tootlikkus on olnud positiivne. Samas tuleb märkida, et tootlikkus on viimastel aastatel vähenenud.

Võrreldes teiste Eesti peamiste põllumajandusharudega iseloomustab aiandust suurem kogutoodang ja netolisandväärtus kasutatava põllumajandusmaa hektari kohta ning toetuste väiksem suhe kogutoodangu ja netolisandväärtusesse. Aiandus annab 100 ha põllumajandusmaa kohta rohkem töökohti kui teised põllu­majanduse harud, kuid tööjõuintensiivse tootmise arengule on takistuseks tööjõupuudus. Netolisandväärtus tööjõuühiku kohta jääb alla teraviljakasvatusele, piimatootmisele ja seakasvatusele, kuid on suurem kui lihaveise- ning lamba- ja kitsekasvatuses.

**Tabel 25.** Aiandusele spetsialiseerunud ettevõtete majandusnäitajad 2012‒2017

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 |
| Testettevõtete arv | 31 | 38 | 39 | 38 | 37 | 36 | 30 |
| Kogutoodang, tuhat eurot | 28,2 | 37,9 | 36,0 | 37,7 | 51,2 | 56,7 | 63,0 |
| Toetused, v.a. investeeringutele, tuhat eurot | 1,5 | 2,1 | 2,3 | 2,9 | 3,5 | 2,9 | 2,9 |
| Toetuste suhe kogutoodangusse | 5,4% | 5,5% | 6,3% | 7,8% | 6,8% | 5,1% | 4,6% |
| Varad kokku, tuhat eurot | 87,5 | 91,3 | 89,9 | 104,2 | 115,8 | 135,9 | 115,4 |
| Kohustused, tuhat eurot | 12,2 | 19,9 | 20,9 | 30,2 | 39,4 | 35,6 | 32,5 |
| Võlakordaja | 13,9% | 21,8% | 23,2% | 29,0% | 34,0% | 26,2% | 28,2% |
| Netolisandväärtus, tuhat eurot | 12,3 | 16,5 | 14,6 | 13,1 | 19,5 | 18,1 | 22,3 |
| Netolisandväärus tööjõu aastaühiku kohta, tuhat eurot/tjü | 8,2 | 9,5 | 9,4 | 7,9 | 11,1 | 11,1 | 13,2 |
| Ettevõtjatulu, tuhat eurot | 8,7 | 10,3 | 8,0 | 6,2 | 8,4 | 7,4 | 11,4 |
| Kogutoodangu suhe kogukuludesse | 1,25 | 1,19 | 1,13 | 1,01 | 1,06 | 1,06 | 1,12 |

Allikas: Maamajanduse Infokeskus

Aiandussektori ettevõtjate hinnangul püsib investeeringute vajadus endiselt suur, sest ettevõtete tehniline baas on nõrk, tootlikkus on madal, toormele ei anta piisavalt lisandväärtust, toodete kvaliteet on ebaühtlane, tootmist mõjutab hooajalisus ning suur energiamahukus katmikaladel kasvatamisel. Ettevõtjate konkurentsipositsiooni nõrgendab käibevahendite nappus, sisendite hindade kiire kasv ja konkurentsi teravnemine (impordi osatähtsuse kasv eelkõige iluaianduses). Eesti siseturu väiksus ei lase ettevõtjatel, kes oma toodangut ei ekspordi, mikroettevõttest suuremaks kasvada. Kartulikasvatajate murekohaks on amortiseerunud maaparandus­süsteemid. Lisaks on kitsaskohaks investeeringutoetuste ebavõrdsed tingimused võrreldes teiste põllumajanduse harudega, aga ka aiandussekori sees. Aiandussektori harudes on palju eripärasid, millega tuleks toetuste andmise kriteeriumide seadmisel arvestada.

Aiandussektori arengule on positiivse tõuke andnud pikaajaliste teadus- ja arendustegevuste rahastamine (nt Eesti maaelu arengukava 2014‒2020 innovatsiooniklastri ja koostöö meetmed ning pikaajalise teadmussiirde programm). See on andnud tõuke ettevõtjate ja teadlaste koostööle ja tootearendusele. Katse- ja kompetentsikeskused pakuvad ettevõtjatele ja huvilistele aianduse sordiaretuse, kasvatuse ja säilituse ning toodangualast nõu ja teadusinfot, olles heaks koostööpartneriks. Probleemkohaks on ebapiisav rakendusuuringute rahastamine, tootearenduse ja väärindamise alaste pikaajaliste programmide puudumine.

Heaks näiteks ettevõtjate vahelisest koostööst ja suhtlusest on kutsestandardi ja kutsekvalifikatsiooni kehtestamine ja toodangule kohalikul turul tarbija leidmine. Paranenud on ka Maaelu­ministeeriumi ja sordiaretusega tegelevate asutuste vaheline koostöö. Tänu sellele on paranenud köögiviljaseemnete ja seemne­kartuli kvaliteet. Samas koostöö sordiaretajate ja ettevõtjate vahel puudub, mistõttu Eesti sordid ei ole turule suunatud tootmises konkurentsivõimelised ning nende populaarsus on vähene. Lisaks on probleemiks ettevõtjate omavaheline nõrk koostöö tarneahelas ning toimivate ühistute väike arv või puudumine (nt iluaianduses).

Ühistegevuse mentaliteet vajab arendamist. Üheks ühistegevuse ja koostöö eelduseks on piisav hulk sarnaseid ja sarnaste huvidega ettevõtteid. Suuremat perspektiivi nähakse aiandussektoris ekspordi edendamisele suunatud ühistegevuses.

Tarbija tunneb Eesti aiandustootjaid ja Eesti aiandustootjate kaubamärke ning teab, et Eesti aiandustoodang on kvaliteetne. Hoiak Eesti toodangu suhtes on positiivne ning võimalusel eelistab Eesti tarbija kodumaist. Sellegipoolest vähenes aastatel 2016‒2018 kodumaise värske köögivilja ning kodumaise värske ja külmutatud marja hinnanguline osatähtsus ostuotsustes, mis annab märku kasvavast konkurentsist importtoodanguga. 2018. aastal oli see värske köögivilja puhul 57% ning värske ja külmutatud marja puhul 34%. Kartuli ja värske puuvilja puhul kodumaise toodangu eelistamine kahe aasta võrdluses ei muutnud – kodumaise kartuli hinnanguline osatähtsus ostudes moodustas 80% ja kodumaine värske puuvili 24%[[15]](#footnote-16).

Eesti inimesed hindavad kõrgelt kaunist koduümbrust. Nõudlus iluaianduse ja puukoolide toodangu järele on kasvav. Positiivse fooni on sellele loonud kodumaisus- ja kvaliteedimärgi „Eestis kasvatatud“[[16]](#footnote-17) kasutamine (seisuga 01.11.2018 kasutab märki 30 aiandusettevõtjat).

Aiandustoodete positiivne kuvand, teadus- ja arendustegevuse tulemused ja nende populariseerimine, põllumajanduspoliitika, tervishoiupoliitika ja Eesti toidu tutvustamise ja müügiedenduse kava[[17]](#footnote-18) soosivad aiandustoodete tarbimist ja toetavad nõudluse suurenemist puu- ja köögivilja ning marjade järele (joonis 3). Üheks arenguvõimaluseks on töödeldud toodete koostises Eestis toodetud aiandustoodete kasutamise selgem märgistamine.

***Tarbijate teadlikkus ja huvi tervisliku toitumise, sh ökoloogiliselt puhaste aiandustoodete vastu suurenevad.***

Tarbijate peamiseks igapäevaste toidukaupade ostukohaks on jaekauplused. Ettevõtjate hinnangul on jaekaubandusse oma sortimendiga lihtne sisse saada, kuid seal püsida on keeruline, sest pakutavad kogused on sageli väikesed ning tuleb konkureerida odavama importtoodanguga. Lisaks on probleemiks ebaausad kaubandustavad (tarnelepingute tingimused jms)[[18]](#footnote-19).

Aiandussektoris töötavad kogenud, teadlikud ning uuendusmeelsed inimesed. Sellele on kaasa aidanud koolitused, konverentsid ja välisreisid ning teabe parem kättesaadavus. Ollakse valmis kasvatama uusi aianduskultuure ja sorte. Samas jääb suurettevõtjatel puudu teadmistest ja ka võimalustest tootmise tehnoloogiliselt uuele arengutasemele viimiseks ning osadel väiketootjatel napib motivatsiooni aiandusega jätkamiseks.

Aiandusvaldkonna erialade koolituspakkumine on mitmekesine, kuid paljud õppijad omandavad nn hobiharidust, samas oskustööliste ettevalmistus ei vasta täiel määral ettevõtjate ootustele. Seetõttu napib sektoris hea erialase ettevalmistusega noori spetsialiste. Lisaks ei ole noorte jaoks aiandussektoris töötamine atraktiivne. Osaliselt on see tingitud aegunud töökeskkonnast, madalast palgatasemest, aga ka vähesest teadlikkusest kaasaegse aianduse töökeskkonnast ja võimalustest. Seetõttu on puudu kvalifitseeritud ja motiveeritud tööjõust ning töötajaskond vananeb. Hooajatöödel kasutatakse võõrtööjõudu.

Sektori arengule ja ettevõtete vahelisele koostööle aitavad kaasa mitmed kogemustega esindusorganisatsioonid ja ühistud. Nende seas on tuntumad MTÜ Eesti Aiandusliit, Eesti Maasikakasvatajate Liit MTÜ, Eestimaa Kartul TÜ, TÜ Talukartul jt.

Nõuandesüsteemis on aiandusalast nõuannet pakkuvaid nõustajaid vähe. Kuna aiandus on muutunud mitmetahulisemaks (kasvatatakse palju erinevaid kultuure), siis pakutav nõuanne ei vasta suurtootjate ootustele ja vajadustele. Kliimamuutuste tõttu tuleb ettevõtjatel valmis olla või tegeleda uute taimehaiguste või -kahjuritega. Oluliseks nõuandjaks on osutunud sisendite (seemned, istikud, väetised, taimekaitsevahendid, tehnoloogia) tootjad, maaletoojad ja edasimüüjad.

Aastaid on püsinud probleem aiandussektorit kajastava riikliku statistika vähesuse ja andmete usaldusväärsusega. Ettevõtjate hinnangul ei kajasta riiklik statistika aiandussektori tegelikku olukorda. Põhjuseks on ühelt poolt see, et ettevõtjad ise ei anna statistika koostajatele õigeid andmeid ning teisalt see, et andmete kogumisel ei arvestata ettevõtjate tootmistsüklitega (nt andmeid kogutakse enne saagikoristuse lõpetamist). Ka ei eristata kajastatavas statistikas piisavalt aiandussektori erinevaid tootmissuundi. Samas on alates 2019. aastast statistikaameti põllumajandusmaa kasutuse ja kultuuride saagi andmebaas täienenud ka aianduskultuuride osas.

***Aiandussektori tarneahelas on töötleva tööstuse lüli viimastel aastatel hästi arenenud.***

Puu- ja köögivilja töötlemise ja säilitamisega tegelevate ettevõtete arv, nende töötajate arv, toodangu väärtus ja lisandväärtus on aastatel 2012‒2017 märkimisväärselt suurenenud (tabel 26). See omakorda loob eeldused kodumaise aiandustoodangu tarbimise suurenemiseks. Ka Eesti päritolu töödeldud aiandustoodete eksport on suurenenud (tabel 22).

**Tabel 26.** Puu- ja köögivilja töötlemise ja säilitamisega tegelevate ettevõtete majandusnäitajad, 2012‒2017

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | Muutus 2012-17 |
| Ettevõtete arv | 44 | 46 | 52 | 59 | 66 | 74 | 68.2% |
| Töötajate aasta keskmine arv | 630 | 651 | 728 | 770 | 819 | 823 | 30.6% |
| Toodangu väärtus, mln eurot | 58,4 | 65,0 | 74,8 | 79,5 | 94,2 | 92,4 | 58.1% |
| Lisandväärtus, mln eurot | 13,7 | 12,7 | 17,8 | 18,0 | 20,1 | 21.9 | 59.5% |

Allikas: Statistikaamet EM008

## *Visioon*

***Eesti aiandussektor on 2030. aastal jätkusuutlik, teaduspõhine, koostöö-, konkurentsi- ja ekspordivõimeline ning Eesti aiandustooted on tarbijate poolt hinnatud.***

## *Eesmärk*

***Eesti aiandussektori jätkusuutliku arengu tagamine läbi lisandväärtuse suurendamise, kodumaise aiandustoodanguga isevarustatuse taseme kasvu ja paremate võimaluste loomise inimeste tervislikumaks toitumiseks ning meeldiva elukeskkonna kujundamiseks.***

## SWOT analüüs

|  |  |
| --- | --- |
| **Tugevused** | **Nõrkused** |
| * Looduslikud ressursid ja eeldused (puhas keskkond, mulla hea seisund, piisavalt vett).
* Intelligentsed ja uuendusmeelsed ettevõtjad ja aiandusliku tootmise traditsioonid.
* Põhjamaise kvaliteediga toodang.
* Kogenud esindusorganisatsioonid.
* Eestikeelne, kodumaine ja kaasaegne aiandusalane haridus ja teadus.
 | * Madal tootlikkus ja vähene toormele lisandväärtuse andmine.
* Adekvaatsete statistiliste andmete vähesus.
* Omavaheline nõrk koostöö tarneahelas.
* Hooajalisuse suur mõju tootmisele ja tööjõu kättesaadavusele.
* Kvalifitseeritud ja motiveeritud oskustööliste vähesus ning vananev töötajaskond.
 |
| **Võimalused** | **Ohud** |
| * Uute ja nišitoodete pakkumine ning toodangu väärindamine.
* Koostöö suurendamine haridus- ja teadusasutuste ning ettevõtjate vahel.
* Ühistegevus ja ühisturundus, sh lühikestes tarneahelates ja ekspordil.
* Esindusorganisatsioonide aktiivsem osalemine poliitika kujundamise protsessis ja rahvusvahelise koostöö arendamisel.
* Mainekujunduse ja kommunikatsiooni süsteemne arendamine.
* Ühiskonna ja tarbijate huvi kasvatamine tervisliku toitumise, sh ökoloogiliselt puhaste aiandustoodete vastu.
 | * Ebavõrdsed investeeringutoetuste tingimused võrreldes teiste sektorite ettevõtjatega.
* Sisendite hindade kiire kasv.
* Konkurentsi teravnemine (impordi kasv).
* Ebapiisav importtoodete kontroll.
* Jaekaubanduse suurenev turujõud põllumajandustootjate suhtes.
* Ebapiisav rakendusuuringute rahastamine.
* Uute taimehaiguste ja -kahjurite levik.
 |

## Eesmärgid ja mõõdikud

**Sihteesmärk: Lisandväärtuse suurendamine ja kodumaise aiandustoodanguga isevarustatuse taseme kasv**

|  |
| --- |
| **Tootearendus ja innovatsioon** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Innovaatiliste toodete väljatöötamine | Turule toodud uute ja innovaatiliste toodete arv |  |  | Sektori eduaruanne |
| Aianduses lisandväärtuse ja tootlikkuse suurendamisele ning tootearendusele suunatud teadus- ja arendustöö rahalise mahu suurendamine | Aiandusega seotud teadus- ja arendusprojektide rahaline maht ettevõtetes, sektori organisatsioonides, teadus- ja arendusasutustes ning koostööprojektides |  |  | Uuring, iga-aastased seireandmed |
| Innovatsioonitegevustes, rakendusuuringutes ja teadmussiirde programmides osalevate ettevõtete arv |  |  |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Koostöös teadus- ja arendusasutustega arendatakse Eesti tingimustesse sobivaid kasvatustehnoloogiaid. | x | x | PõKa 2030 TS5, TS7 |
| Sordiaretajate ja ettevõtjate koostöös aretatakse konkurentsivõimelisi, kvaliteetseid ja tarbijate ootustele vastavaid puu- ja köögivilja, ilu- ja haljastustaimede sorte. |  |  | PõKa 2030 TS5, TS7 |
| Parendatakse toodete kvaliteeti ja töötatakse välja uusi tooteid, sh ekspordiks mõeldud lisandväärtusega tooteid. | x |  | PõKa 2030 TS5, TS7 |
| Võetakse kasutusele bio- ja ringmajanduse tehnoloogiad, et väärindada aianduse kõrvalsaadusi biotoodeteks. | x |  | PõKa 2030 TS5 |
| Suurendatakse aiandussektori tarneahelapõhiste teadusuuringute ja koostööprojektide rahalist mahtu. | x | x | PõKa 2030 TS7 |
| Tagatakse aianduse alaste kompetentsikeskuste ning teadus-, arendus- ja innovatsioonikoostöö platvormide (klastrite) pikaajaline rahastamine. | x | x | x |

|  |
| --- |
| **Konkurentsivõime ja kestlikkus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Aiandussektoris loodava lisandväärtuse suurendamine | Aiandusele spetsialiseerunud ettevõtete netolisandväärtus tööjõu aastaühiku kohta, tuhat eurot/tjü | 11,1 (2017) | 20,0 | FADN |
| Puu- ja köögivilja töötlemise ja säilitamisega tegelevate ettevõtete tööviljakus hõivatu kohta müügitulu alusel, tuhat eurot | 115 300 (2017) | 130 000 | Statistikaamet (EM008) |
| Aiandustoodetega isevarustatuse suurendamine | Kartuliga isevarustatus | 69% (2018) | 80% | Statistikaamet (PM31) |
| Värske köögiviljaga isevarustatus | 44% (2018) | 60% | Statistikaamet (PM33) |
| Marjade ja puuviljaga isevarustatus | 10% (2018)  | 20% | Statistikaamet (PM34) |
| Eesti päritolu aiandustoodete ekspordi kasv | Eluspuud, taimesibulad, lõikelilled ja dekoratiivne taimmaterjal, mln eurot | 1,8 (2018) | 4,0 | Statistikaamet |
| Kartul, mln eurot | 0,2 (2018) | 2,0 | Statistikaamet |
| Köögivili ning söödavad juured ja mugulad, va kartul ja kuivatatud kaunviljad, mln eurot | 4,0 (2018) | 6,0 | Statistikaamet |
| Söödavad puuviljad, marjad | 9,2 (2018) | 15,0 | Statistikaamet |
| Tooted köögi- ja puuviljadest, marjadest, pähklitest või muudest taimeosadest | 12,5 (2018) | 15,0 | Statistikaamet |
| Lasteaedade ja üldhariduskoolide kindlustamine kohalike aiandustoodetega | Kohaliku kartuli osatähtsus, % |  |  | Vajab uuringut |
| Kohaliku värske puuvilja osatähtsus, % |  |  |
| Kohaliku värske köögivilja osatähtsus, % |  |  |
| Aastaks 2030 põhineb tootmine uudsetel tehnoloogiatel | Investeeringute (sh toetuste) suhe toodangu väärtusesse | 19% (aiandus, 2018)6% (puu- ja köögivilja töötlemine ja säilitamine, 2017) | 25%10% | FADN,Statistikaamet (EM014, EM001) |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Investeeritakse tootmismahtude suurendamisse, kasvatustehnoloogia ja töökeskkonna uuendamisse, säilitamistehnoloogiasse, kastmissüsteemidesse. | x |  | PõKa 2030 TS1, TS4, TS5 |
| Luuakse ja arendatakse aiandustooteid, sh jääktooteid töötlevat tööstust. | x | x | PõKa 2030 TS5 |
| Kaardistatakse ja selgitatakse välja võimalike ekspordi sihtriikide nõuded. | x | x | PõKa 2030 TS5 |
| Laiendatakse ja arendatakse kodumaisuse- ja kvaliteedimärgiga „Eestis kasvatatud“ toodete valikut. | x | x |  |

|  |
| --- |
| **Kommunikatsioon ja mainekujundus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Kodumaiste aiandustoodete hinnangulise osatähtsuse suurenemine 10 protsendipunkti võrra kõigi aiandustoodete lõikes võrreldes aastaga 2018 | Kodumaise kartuli hinnanguline osatähtsus tarbija ostukorvis. | 80% (2018)  | 90% (2030) | Eesti Konjunktuuriinstituut |
| Kodumaise värske köögivilja hinnanguline osatähtsus tarbija ostukorvis. | 57% (2018) | 67% (2030) |
| Kodumaiste mahlade ja mahlatoodete hinnanguline osatähtsus tarbija ostukorvis. | 51% (2018) | 61% (2030) |
| Kodumaiste mooside ja kompottide hinnanguline osatähtsus tarbija ostukorvis. | 46% (2018) | 56% (2030) |
| Kodumaiste värskete ja külmutatud marjade hinnanguline osatähtsus tarbija ostukorvis. | 34% (2018) | 44% (2030) |
| Kodumaise värske puuvilja hinnanguline osatähtsus tarbija ostukorvis. | 24% (2018) | 34% (2018) |
| Aiandussektori maine paraneb | Positiivsete meediakajastuste osatähtsus |  |  | Meediamonitooring |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Reklaamitakse kodumaisuse- ja kvaliteedimärgiga „Eestis kasvatatud“ tooteid. | x | x | PõKa 2030 TS5 |
| Soodustatakse kodumaise tooraine ja toodangu kasutamist kogu tarneahela lõikes, sh kodumaiste aiandustoodete jõudmist lõpptarbija lauale (restorani, kodualale). |  | x | PõKa 2030 TS5 |
| Koostatakse kommunikatsiooni-, sh kriisikommunikatsiooni kava ja arendatakse vastavaid kõneisikuid. |  | x | x |
| Teavitatakse tarbijaid tervist toetavatest aiandussaadustest ja -toodetest. |  | x | PõKa 2030 TS3 |
| Tutvustatakse üldsusele kodumaise aianduse majanduslikke, keskkonna-alaseid ja sotsiaalseid mõjusid. | x | x |  |
| Jätkatakse ja hoogustatakse liikumist Kodu kauniks. |  |  | x |
| Aiandussektori arengu(kava) eduaruannete avaldamine |  | x |  |

|  |
| --- |
| **Koostöö ja ühistegevus** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Koostöövõrgustikud on vajaduspõhised ja usaldusel põhinevad  | Koostöövõrgustikes ja ühistutes osalevate ettevõtjate arv | 50 | 100 | Uuring |
| Tugevate ühistute ja tootjaorganisatsioonide loomine ja arendamine | Ühistute müügitulu osatähtsus sektori kogu müügitulust, % |  |  | Äriregister, uuring |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Luuakse ühisturundus- ja turustusorganisatsioon kodumaisus- ja kvaliteedimärgiga „Eestis kasvatatud“ toodete ühiseks turundamiseks ja turustamiseks (ekspordiks). | x | x | x |
| Arendatakse ettevõtjate vahelist koostööd (kogemuste vahetamine, läbirääkimised vms). | x |  | PõKa 2030 TS5 |
| Arendatakse ettevõtjate vahelist ühistegevust (ühishanked, seadmete ja masinate jagamine, välisturgudele jõudmine vms). | x |  | PõKa 2030 TS5 |
| Korrastatakse riikliku statistika aiandusvaldkonna andmete kogumise metoodikat kõikide huvipoolte koostöös. | x | x | X |
| Laiendatakse rahvusvaheliste kontaktide võrgustikku. | x | x |  |
| Luuakse ja arendatakse lühikeste tarneahelate ja e-kaubanduse süsteeme. | x | x | PõKa 2030 TS5 |

|  |
| --- |
| **Inimeste arendamine** |
| **Alaeesmärgid** | **Mõõdikud** | **Algtase** | **Sihttase** | **Andmeallikas** |
| Aiandussektori töötajad on motiveeritud ja kompetentsed | Aiandussektoris hõivatute töötasu võrreldes põllumajanduse ja Eesti keskmisega, % |  |  | Statistikaamet |
| Töötajate rahulolu  |  |  | Uuring |
| Teadmussiirde programmides osalevate töötajate arv |  |  | Uuring |
|  | **Vastutaja** |
| **Tegevused** | Ettevõtjad | Sektori organisatsioonid | Riik |
| Arendatakse töötajaid motiveerivat töökeskkonda ja organisatsioonikultuuri. | x |  |  |
| Luuakse personali arendamiseks täienduskoolituse ja ümberõppe süsteem (sh majandus- ja finantskirjaoskuse täiendamiseks). | x | x | PõKa 2030 TS7 |
| Jätkatakse eesmärgistatud välisreiside, iga-aastaste visioonikonverentside ja aiandusfoorumite korraldamist, sh rahvusvaheliste põllupäevade ja messide korraldamine ja nendel osalemine. | x | x | x |
| Tutvustatakse laialdasemalt Aiandusklaster MTÜ ja Maheklaster MTÜ tegevuse tulemusi. |  | x |  |
| Osaletakse nõuandesüsteemi arendamise ja kaasajastamise protsessis. |  | x | x |
| Õppeasutuste ja sektori koostöös kindlustatakse aiandusliku hariduse järjepidevus, suurendades praktika osakaalu õppekavades, aidates kaasa praktika planeerimisele ja korraldamisele vastavalt hooajale. | x | x | x |
| Töötatakse välja ja juurutatakse pikaajaline toorme väärindamise alane teadmussiirde programm. | x |  | PõKa 2030 TS7 |
| Luuakse süsteem aianduse tutvustamiseks alates alusharidusest kuni gümnaasiumini. | x | x | PõKa 2030 TS5, TS7 |

1. Nt teatati 2018. aastal 15 uuest investeerimis- ja kaubandustõkkest kolmandates riikides, mis tõstis piirangute arvu 425-ni. Kõige suurema tõkete arvuga olid Hiina, USA, Alžeeria ja Venemaa (Report from the Commission to the Parliament and the Council on Trade and Investment Barries 1 Jaunary 2018 – 31 December 2018 <http://trade.ec.europa.eu/doclib/docs/2019/june/tradoc_157929.pdf>). WTO raporti kohaselt kohalda­sid WTO liikmed 137 uut kaubandust piiravat meedet. Importi piiravate meetmete ulatus oli 2018. aastal 588 miljardit USA dollarit, mis oli 2017. aastaga võrreldes seitse korda suurem (Trade Policy Review Body - Overview of developments in the international trading environment - Annual report by the Director-General - (Mid-October 2017 to mid-October 2018)

<https://www.wto.org/english/news_e/news18_e/trdev_11dec18_e.htm>). [↑](#footnote-ref-2)
2. jooksevhindades [↑](#footnote-ref-3)
3. CLAL <https://www.clal.it/en/index.php?section=ue_map&year=2019> [↑](#footnote-ref-4)
4. Eesti Konjunktuuriinstituut (2018) Eesti elanike toidukaupade ostueelistused ja hoiakud. Tallinn, lk 46-49. <https://www.agri.ee/sites/default/files/content/uuringud/uuring-2018-ostueelistused.pdf> [↑](#footnote-ref-5)
5. Põllumajanduse ja kalanduse valdkondlik arengukava 2030. Eelnõu. Maaeluministeerium. TS1 – tegevussuund 1: põllumajanduskeskkond, TS2 – tegevussuund 2: taimetervis, loomade tervis ja heaolu, TS3 – tegevussuund 3: toiduohutus, TS4 ‒ tegevussuund 4: kvaliteetsed sisendid põllumajanduses, TS5 – põllumajandussaaduste tootmine, väärindamine, turustamine, TS6 – tegevussuund 6: maa- ja rannapiirkondade areng, TS7 – tegevussuund 7: teadus ja innovatsioon ning teadmussiire. [↑](#footnote-ref-6)
6. Alates 2015. aastast tuleb ühtse pindalatoetuse taotlemisel järgida kliimat ja keskkonda säästvaid põllumajandustavasid ehk nn rohestamise nõudeid, mille eesmärk on vähendada põllumajanduse mõju keskkonnale, kasutades selleks keskkonnasäästlikke tegevusi, mis aitavad kaasa mulla- ja veekvaliteedi ja püsirohumaade säilimisele ning elurikkuse paranemisele. [↑](#footnote-ref-7)
7. MEM (2018) Pagaritööstuse 2018. aasta I kvartali ülevaade. [↑](#footnote-ref-8)
8. Liha ja lihatoodete tootmise ja töötlemise ettevõtetele (tapamajadele) või kokkuostjatele tapaks, k.a ekspordiks (väljavedu Eestist nii väljapoole ELi kui ka teistesse EL riikidesse) müüdud ning majapidamistele kuuluvates tapapunktides tapetud või teenustööna mujal tappa lastud loomade liha. [↑](#footnote-ref-9)
9. Ühtne pindalatoetus, keskkonnasõbraliku majandamise toetus, mahepõllumajandusliku tootmise toetus, poollooduslike koosluste hooldamise toetus, investeeringutoetused. [↑](#footnote-ref-10)
10. Põllumajandustoodete ja toiduainete kvaliteedikava on eeskiri, kus põllumajandustootjad on omavahel kokku leppinud lõpptoote eripäras ja kvaliteeditingimustes ning võtavad vabatahtlikult kohustuse neid järgida. Kvaliteedikavaga tagatakse toote eritunnused, eripärased kasvatus- või tootmismeetodid või lõpptoote kvaliteet, mis on inimeste, loomade või taimede tervise, loomade heaolu või keskkonnakaitse seisukohast oluliselt parem kui see, mida nõutakse kaubandusstandarditega. [↑](#footnote-ref-11)
11. Eesti Maaülikool (2018). Eesti maaelu arengukava 2014−2020 meetme „Põllumajandustoodete ja toiduainete kvaliteedikavad“ allmeetme 3.1 „Liidu kvaliteedikavades ja siseriiklikult tunnustatud kvaliteedikavades osalemine“ rakendamiseks vajaliku kvaliteedikavades osalemisest tulenevate püsikulude kujunemise analüüs. [↑](#footnote-ref-12)
12. Jätkusuutlik – jätkusuutlik areng ehk säästev areng ehk säästev arendamine ehk tasakaalustatud areng ehk kestlikkus seab eesmärgiks leida tasakaal majanduse, sotsiaalsfääri, looduskeskkonna ja muude eluvaldkondade vahel ning otsib võimalusi, mis tagaksid täisväärtusliku ühiskonnaelu jätkumise ka tulevikus. (Wikipedia) [↑](#footnote-ref-13)
13. Aiandustoode, sh aiandussaadus on kasvukeskkonna suhtes nõudlik taim, mis on kasvatatud avamaal või katmikalal ja on kasvukohast eraldatud. Aiandustoode on mõeldud toiduks, keskkonna kujundamiseks või taastootmiseks. Toiduks mõeldud aiandustooted on puu- ja köögiviljad, marjad ning seened. Keskkonna kujundamiseks mõeldud aiandustooted on ilutaimed ja nende sibulad, mugulad, mugulsibulad ja risoomid, lõikelilled ja -roheline ning eluspuud ja -põõsad. Taastootmiseks mõeldud aiandustoode on seeme ja taimne paljundusmaterjal. [↑](#footnote-ref-14)
14. Ettevõtja on (1) aiandustootja ehk äriregistrisse kantud ettevõtja, kelle püsiv tegevus on aiandustoodete kasvatamine, esmatöötlemine ja turustamine (Aiandustoodete seadus, RT I 200, 89,579, jõustumine 01.04.2001, osaliselt 01.01.2002), (2) toiduainete tootja ja (3) sisendite pakkuja. [↑](#footnote-ref-15)
15. Eesti Konjunktuuriinstituut, 2018. Eesti elanike toidukaupade ostueelistused ja hoiakud. Tallinn, lk 46‒49. https://www.agri.ee/sites/default/files/content/uuringud/uuring-2018-ostueelistused.pdf [↑](#footnote-ref-16)
16. Eesti Aiandusliidu valduses olev kaubamärk, mis on Kaubamärgiseaduse alusel registreeritud Eesti Patendiametis. Märki saab kodumaine tootja kasutada värskete(töötlemata) aiandustoodete (köögiviljad, kartul, puuviljad, marjad, seened) ja lillede müügipakenditel või puukoolides istikute nimelipikutel, transpordivahenditel. http://www.aiandusliit.ee/kvaliteedimark [↑](#footnote-ref-17)
17. Eesti toidu tutvustamise ja müügiedenduse kava „Eesti toit 2015‒2020“ keskendub Eesti toidu positiivse kuvandi loomisele ning toidutarneahela osaliste koostöö ja ekspordi edendamisele. https://www.agri.ee/et/eesti-toidu-tutvustamise-ja-muugiedenduse-kava-eesti-toit-2015-2020 [↑](#footnote-ref-18)
18. Ühise põllumajanduspoliitika tulevikuanalüüs. Eesti Maaülikool, Eesti Konjunktuuriinstituut. 2017. http://ms.emu.ee/userfiles/instituudid/ms/MSI%20failid/Uuringud/YPP%20tulevikuanalyys\_2017.pdf [↑](#footnote-ref-19)